தெளிவான கொள்கை திட்டம் தேவை முதலீட்டாளர்களின் நம்பிக்கை நிலைநாட்டப்பட  வேண்டும்

முதலீட்டாளர்கள் உட்பட அனைத்து தரப்பினரின் நம்பிக்கையினை நிலைநாட்டுவதற்கு ஒரு தெளிவான கொள்கைத் திட்டம் தேவை என தேசிய மீட்சி மன்றத்தின் உறுப்பினர் டத்தோ மைக்கல் காங் வலியுறுத்தினார். நாம் மேற்கொள்ளும் ஒவ்வொரு திட்டத்திலும் ஒரு தெளிவு இருக்க வேண்டும். நிச்சயமற்றத் தன்மை என்பது பல்வேறு குழப்பங்களுக்கும் குளறுபடிகளுக்கும் வித்திடலாம். முதலீட்டாளர்கள் முதலீடு செய்வதில் தயக்கம் காட்டுவதாக நேற்று நடந்த பத்திரிகையாளர் சந்திப்புக் கூட்டத்தில் விவரித்தார்.

நாம் உரிய காலத்தில் உரிய நடவடிக்கை எடுக்காவிடில் மேலும் மேலும் பல நிறுவனங்கள் இழுத்து மூட வேண்டிய நிலை ஏற்படலாம் என்று தேசிய மீட்சி மன்றத்தின் தலைவர் டான்ஸ்ரீ மொகிதீன் யாசின் அபாய சங்கொலி எழுப்பியிருந்தார். நீண்ட நெடிய  தேவையில்லா கட்டுப்பாடுகளை ஒதிக்கி வைக்குமாறு தேசிய மீட்சி மன்றத்திற்கு GREEN LANE  ஒரு தேவை எனவும் மன்றத்தின் தலைவர் வலியுறுத்தினார். இது குறித்து கருத்துரைத்த மன்றத்தின் உறுப்பினர் டத்தோ மைக்கல் காங் நாம் தீர்வை நோக்கி  முன்னோக்கி செல்வதற்கு இதுபோன்ற தடைகளுக்கும் கட்டுப்பாடுகளுக்கும் விடை கொடுக்க வேண்டிய தருணம் வந்து   விட்டது என்றார்.

மலேசிய SME தொழிலின் நிலவடிவமைப்பை மேம்படுத்துவதில் அயராது பாடுபட்டு வருபவர் இவர். சிறு மற்றும் மத்திய தொழில் துறையினருக்கு பல்வேறு அனுகூலங்கள் பட்ஜெட்டில் காணப்படுவதையும் இவர் குறிப்பிட்டார். வரி குறைப்பு 15 விழுக்காடாக குறைந்துள்ளது. பொதுத் தேர்தலுக்கு பிறகு தாக்கல் செய்யப்படும் பட்ஜெட்டில் எஸ்எம்இ தொழில் துறையினருக்கான அனுகூலங்கள் நிறைவாக இருக்கும் என்று எதிர்பார்க்கப்படுகிறது. அரசியல் நிலைத்தன்மை என்பது ஓர் அத்தியாவசிய அம்சமாகும்.
15ஆவது பொதுத் தேர்தல் வரவிருக்கிறது. அடிக்கடி ஆட்சி மாற்றம்  உகந்த சூழலை உருவாக்குவதற்கு  உதவாது. எனவே அரசியல் நிலைத்தன்மை அவசியம் என்றும்  இவர் வலியுறுத்தினார்.

இதுநாள் வரையில் தேசிய மீட்சி மன்றம் மேற்கொண்டு வரும் ஆக்ககரமான நடவடிக்கைகளை இவர் விவரித்தார். 2021ஆம் ஆண்டு ஜூலை மாதம் 21ஆம்தேதி தேசிய மீட்சி மன்றம் தோற்றுவிக்கப்பட்டது. கோவிட்-19 பெருந்தொற்று பொருளாதார துறையினை பொறுத்தவரையில் பெரும் பாதிப்பினை ஏற்படுத்தியுள்ளது. இவ்விவகாரத்தை எம்பிஎன் என்ற தேசிய மீட்சி மன்றம் கடுமையாக கருதுகிறது. சிறு மற்றும் நடுத்தர தொழில் துறையினர் கடுமையான பாதிப்புக்கு ஆளாகி உள்ளனர். எம்பிஎன் மீட்சி மன்றம் கூட்டங்களில் இவ்விவகாரம் அடிக்கடி விவாதிக்கப்படும் என மலேசிய மக்களின் மகிழ்ச்சிகரமான நல்வாழ்விற்கான திட்டங்களின் வெற்றியினை உறுதிப்படுத்துவது எங்களின் பிரதான நோக்கமாகும். அனைத்து தரப்பின் ஒப்பற்ற ஒத்துழைப்புடன் மீட்சி மன்றத்தின் பயணம் வெற்றிகரமாக அமையும். இது குறித்து மேலும் விவரம் பெற விரும்புவோர்  www.pemulihannegara>. gov.my என்ற அகப்பக்கத்தை வலம் வரலாம்.

சில தொழில்துறையினர் சட்ட நடவடிக்கை எதிர்நோக்க வேண்டிய சூழ்நிலை குறித்தும் டத்தோ மைக்கல் காங் நினைவு கூர்ந்தார். எஸ்எம்இ சிறு, நடுத்தர தொழில்கள் நாட்டின் பொருளாதாரத்தை வடிவமைப்பதில் முக்கிய பங்கு ஆற்றி வருகிறது. வேலை வாய்ப்புகளை உருவாக்குகிறது. வருமானத்திற்கு வழிவகுக்கிறது. ஏற்றுமதி ஏறுமுகம் காண்கிறது என்று டத்தோ மைக்கல் காங் இத்தகைய தொழிலின் முக்கியத்துவத்தை எடுத்துரைக்கிறது. தொழிலாளர் பற்றாக்குறைக்கு பரிகாரம் காண்பது ஓர் அவசர அவசியமாகும். நமக்கு தேவைப்படுவது 15 லட்சம் அந்நியத் தொழிலாளர்கள். தொழிலாளர் பற்றாக்குறையானால் தொழில்துறை நிர்மூலமாக்கி விடும். 2021ஆம் ஆண்டு தொழிலாளர் பற்றாக்குறையால் நாடு எதிர்நோக்கிய இழப்பு ஏறத்தாழ வெ.20 பில்லியன்.
இவ்வாண்டு செப்டம்பர் மாதம் 12ஆம் தேதி வரையில் 76,000 அந்நியத் தொழிலாளர்கள் இங்கு வந்து பணியாற்ற அனுமதிக்கப்பட்டுள்ளது.

அந்நியத் தொழிலாளர்களை தருவிப்பது என்பது துரித கதியில் நடத்தப்பட வேண்டும். ஆள்பலம் என்பது ஓர் அவசர தேவையாகும். தேவையில்லா தாமதம் தவிர்க்கப்பட வேண்டும். குறிப்பிட்ட எண்ணிக்கைக்கு அவசரகதியில் அங்கீகாரம் வழங்கிய பிறகு எஞ்சியவர்களை கொண்டு வருவதில் வழக்கமான நடைமுறையினை கடைப்பிடிக்கலாம். தொழில்துறை மீண்டும் துவக்கம் காண்பதற்கு நாம் முன்னுரிமை வழங்க வேண்டும். ரிங்கிட் நாணய மதிப்பு வீழ்ச்சி கண்டு வருகிறது. யுஎஸ் டாலர் வலுவடைந்து வருகிறது. எஸ்எம்இ தொழில் துறையினர் மூலப் பொருட்களை கொள்முதல் செய்வதில் அதிக செலவினத்தை எதிர்நோக்க வேண்டியுள்ளது. சம்பந்தப்பட்ட தரப்பின் இக்கட்டான மற்றும் தர்மசங்கடமான நிலைக்கு தக்க தீர்வு காணப்பட வேண்டும் என்பது காலத்தின் கட்டாயம் என்று தேசிய மீட்சி மன்றத்தின் உறுப்பினர் டத்தோ மைக்கல் காங் அழுத்தம் திருத்தமாக குறிப்பிட்டார்.

குறு சிறு மற்றும் மத்திய தொழில் துறையில் ஈடுபட்டுள்ளவர்களுக்கு வங்கிகளின் அணுகூலமும் ஆதரவும் போதிய அளவில் உள்ளதா என்று வினவியபோது இவர் பின்வருமாறு விவரித்தார். சிறு தொழில்துறையினர் கட்டடத்திற்கு வாடகை செலுத்த இயலாத நிலை. திவாலுக்கு ஆளாகுவோர் எண்ணிக்கை அதிகமாகி வருகிறது. ரொக்க பற்றாக்குறை பிரதான பிரச்சினையா? கையில் அறவே காசு இல்லை என்றால் அடுத்த கட்டடத்திற்கு இவர்கள் எவ்வாறு நகர்வது என்று டத்தோ மைக்கல் காங் வினவினார். நாள்தோறும் திவால் ஆனவர்களின் எண்ணிக்கை 26. கடன் செலுத்துவதை ஒத்தி வைப்பது மற்றும் வட்டியில்லா கடன் வசதிகளை ஏற்படுத்தித் தருவது ஆகிய அனுகூலங்களை வங்கிகள் வழங்குவதில் ஒரு வரம்பு உண்டு. வங்கிகளும் தொழில் செய்பவர்கள் என்று டத்தோ மைக்கல் காங் கோடிக் காட்டினார்.

வங்கிகள் தங்களின் வாடிக்கையாளர்களுக்கான சமூக கடப்பாடு அல்லது பரிவுமிக்க திட்டத்தை வெற்றிகரமாக மேற்கொள்வதற்கு அரசு உறுதுணையாக இருக்க வேண்டும் என்று டத்தோ மைக்கல் காங் கேட்டுக் கொண்டார். இதன் தொடர்பில் பிரத்தியேகமான வழிமுறைகளை முன்னிலைப்படுத்த அரசு முன்வர வேண்டும். பல்வேறு பரிந்துரைகளை மீட்சி மன்றம் தக்க தரப்பின் பார்வைக்கு கொண்டு சென்றுள்ளது. சுற்றுலாத்துறை பெரும் பாதிப்புக்குள்ளாகி உள்ளது. சுற்றுலாக்காரர்களை சுண்டி இழுக்கும் வகையில் குடிநுழைவு இலாகா தனது கதவுகளை தாராளமாக திறந்துவிட வேண்டும். சுற்றுலாத்துறை மீண்டும் எழுச்சி பெறுவதற்கு அவசரகதி நடவடிக்கைகள் அவசியம்.


பேருந்து -பள்ளி வேன் மோதல்! 4 மாணவர் பலி

பேருந்து கட்டுப்பாட்டை இழந்து பள்ளி வேனை மோதிய சாலை விபத்தில் 4 இந்திய மாணவர்கள் சொற்ப காயங்களுடன் உயிர்தப்பினர்.நேற்று காலை 6.50 மணியளவில் போர்ட்டிக்சன், லுக்குட், ஜாலான் சிரம்பான் சுங்கை சாலாக் தமிழ்ப்பள்ளி மாணவர்களை பள்ளி வேனிலிருந்து இறக்கிக் கொண்டிருந்த போது இவ்விபத்து நிகழ்ந்ததாக போலீஸ் பேச்சாளர் கூறினார். தாமான் லுக்குட் ஜெயா, ஸ்ரீ பாரிட் ஆகிய இடங்களைச் சேர்ந்த 12 இந்திய மாணவர்களுடன் பள்ளி வேன் ஓட்டுநர் கனகவள்ளி ஜெகநாதன் (39) சாலை ஓரத்தில் வேனை நிறுத்திய போது லுக்குட்டிலிருந்து பயணிகளுடன் வந்த பேருந்து மோதியதாக அவர் குறிப்பிட்டார். இவ்விபத்தில் வேனிலிருந்த மாண வர்கள் பயத்தில் அலறியதுடன், வேஸ்வின் வசந்தகுமார் (9), சிவபாலன் (12), சாஸ்வின் (10), அ.அன்புச்செல்வன் (12) ஆகிய 4 மாணவர்கள் போர்ட் டிக்சன் மாவட்ட மருத்துவமனையில் வெளி நோயாளியாக சிகிச்சை பெற்றனர். மேலும் 8 மாணவர்கள் எவ்வித காயமுமின்றி உயிர் தப்பியதாக கூறப்பட்டது.


தேவைப்பட்டால் மன்னிப்பு கேட்பேன்..! நடிகர் கமல்ஹாசன்

பாலியல் தொல்லை கொடுக்கப்பட்ட நடிகையின் பெயரை பேட்டியின்போது பயன்படுத்தியதற்காக தேவைப்பட்டால் மன்னிப்பு கேட்பேன் என்று நடிகர் கமல்ஹாசன் தெரிவித்துள்ளார். கடந்த ஒரு சில தினங்களுக்கு முன்னர் நடிகர் கமல்ஹாசன் செய்தியாளர்கள் சந்திப்பில் பேசினார். அப்போது கேரளாவில் காரில் கடத்தப்பட்டு பாலியல் தொல்லை கொடுக்கப்பட்ட நடிகை குறித்து கேள்வி எழுப்பப்பட்டது. அப்போது அவர், அந்த நடிகையின் பெயரை பயன்படுத்தினார். கமல், நடிகையின் பெயரைப் பயன்படுத்தியதற்கு கண்டனங்கள் எழுந்தன. ஆனால், நடிகையின் பெயரைப் பயன்படுத்தியது ஒன்றும் தவறில்லை என்று கமல் தெரி வித்திருந்தார். இதனிடையே, தேசிய மகளிர் ஆணையம், கமல்ஹாசன் மன்னிப்பு கேட்க வேண்டும் என்று கூறியது. இந்நிலையில், இந்த விவகாரம் தொடர்பாக கமல்ஹாசன் ட்விட்டரில் பதிவிட்டுள்ளார். இதுதொடர்பான அவருடைய ட்விட்டர் பதிவில், 'நான் மன்னிப்பு கேட்க வேண்டும் என்று கூறுகின்றனர். நான் பெண்களை நேசிப்பவன். அவர்களின் உரி மைகளுக்காக சண்டையிடுபவன். காரணம் இல்லாமல் எந்தப் பெண்ணாக இருந்தாலும் ஆணாக இருந்தாலும் நான் யாருக்கும் வளைந்து போக மாட்டேன். நீங்கள் குற்றவாளியை விட்டுவிட்டு வாதாடுபவர்களைத் தண்டிக்கிறீர்கள். இன்னும் நான் மன்னிப்பு கேட்க வேண்டும் என்று விரும்பினால், நான் மன்னிப்பு கேட்க தயார். உங்கள் கடவுளைத் தவிர வேறு யாரும் சட்டத்தை விட உயர்ந்தவர்கள் இல்லை' என்று பதிவிட்டுள்ளார்.


டாஸ்மாக் கடைக்கு எதிராக போராட்டம்...வேலூரில் பெண்கள் மீது தடியடி!

வேலூரில் டாஸ்மாக் கடைக்கு எதிராக போராட்டத்தில் ஈடுபட்ட மக்கள்மீது போலீஸார் தடியடி நடத்தியுள்ளனர். அந்தப் பகுதி பெண்கள் மீதும் தாக்குதல் நடத்தப்பட்டுள்ளது. வேலூர் மாவட்டம், அழிஞ்சிகுப்பத்தில் அமைந்துள்ள டாஸ்மாக் கடையை அகற்றக்கோரி, அந்தப் பகுதி மக்கள் தொடர்ந்து வட்டாட் சியர் மற்றும் மாவட்ட ஆட்சியரிடம் புகார் அளித்துவந்தனர். ஆனால், அதிகாரிகள் தரப்பிலிருந்து எந்தவித நடவடிக்கையும் எடுக்கப்படவில்லை. இன்று காலை அந்தப் பகுதி மக்கள், டாஸ்மாக் கடையை முற்றுகை யிட்டுப் போராட்டத்தில் இறங்கினர்.போராட்டத்தில் ஈடுபட்ட மக்கள், டாஸ்மாக் கடைக்குள் நுழைய முயன்றதால், பொதுமக்களுக்கும், காவல் துறையினருக்கும் இடையே தள்ளுமுள்ளு ஏற்பட்டது. அப்போது, அங்கு நிறுத்திவைக்கப்பட்டிருந்த வட்டாட்சியரின் கார் பொதுமக்களால் அடித்து நொறுக்கப்பட்டது. இதையடுத்து, காவல் துறையினர் பொதுமக்கள் மீது தடியடி நடத்தியுள்ளனர். அதனால், அந்தப் பகுதி பெண்கள் மீது தாக்குதல் நடத்தப்பட்டது. மேலும், அங்கு வண்டி டயர்கள் எரிக்கப்பட்டுள்ளதால், அந்தப் பகுதி போர்க்களம் போல் காட்சிகளிக்கிறது. அங்கு, ஏராளமான போலீஸார் குவிக்கப்பட்டுள்ளதால், பதற்றமான சூழல் நிலவிவருகிறது. இதனிடையே, கடந்த மாதம் திருப்பூர் சாமளாபுரத்தில் டாஸ்மாக் கடைக்கு எதிராகப் போராடிய பொதுமக்கள் மீது போலீஸார் தடியடி நடத்தினர். அதில், போராட்டத்தில் ஈடுபட்ட பெண்களைத் தாக்கியதால்,ஏ.டி.எஸ்.பி.பாண்டியராஜன் பணியிடை நீக்கம் செய்யப் பட்டது குறிப்பிடத்தக்கது.


லோரி விபத்தில் சங்கரன் பலி!

நேற்று முன்தினம் ஜொகூர் பாரு ஆயர் ஈத்தாம் சாலையின் 77ஆவது கிலோ மீட்டரில் இரு லோரிகள் மோதிக் கொண்ட விபத்தில் இந்திய ஆடவர் மரண மடைந்தார்.இங்கு இதனை தெரிவித்த குளுவாங் மாவட்ட போலீஸ் தலைவர் போலீஸ் உதவி கமிஷனர் முகமட் லாஹாம், பிற்பகல் 3.00 மணியளவில் நிகழ்ந்த அவ்விபத்தை தொடர்ந்து குளுவாங் மருத்துவமனைக்குக் கொண்டு செல்லப்பட்டு சிகிச்சை பலனின்றி இரவு 8.20 மணியளவில் மாண்டதாக குறிப் பிட்டார். மாண்டவர் கூலாயைச் சேர்ந்த எஸ்.சங்கரன் (வயது 67) என அடையாளம் காணப்பட்டது. சிம்பாங் ரெங்கத்திலிருந்து கம்போங் உலுபெனுட்டை நோக்கி சென்ற லோரி ஒன்று அங்குள்ள பட்டறை ஒன்றுக்கு வளைந்து செல்ல காத்திருந்த வேளையில் ஜொகூர் பாருவிலிருந்து ஆயர் ஈத்தாமை நோக்கி சென்ற மற்றொரு லோரி முன்னால் நின்ற லோரியின் பின்னால் மோதியதைத் தொடர்ந்து இந்த துயரம் நிகழ்ந்ததாக முகமட் லாஹாம் குறிப்பிட்டார்.


27 வருடங்களாக முன்னாள் பிரதமர் ராஜிவ் காந்தி கொலை வழக்கில் சிறையில் இருக்கும் 7 பேரையும் விடுவிப்பதைப் பற்றிய முடிவை மாநில அரசே எடுத்துக்கொள்ளலாம் என்று உச்சநீதிமன்றம் கடந்த 06.09.2018 அன்று  தெரிவித்தது. அதைத் தொடர்ந்து நேற்று தமிழக அரசு ஏழு பேரையும் விடுதலை செய்ய ஆளுநருக்கு பரிந்துரைத்து தீர்மானம் நிறைவேற்றியது.

ஒரு விழாவில் கலந்து கொண்ட நடிகர் விஜய் சேதுபதி இது குறித்து தன் கருத்தைப் பகிர்ந்துகொண்டார். இந்தத் தீர்ப்பை வரவேற்பதாகவும், பேரறி வாளனின் தாய் அற்புதம்மாளுக்காக மகிழ்ச்சி கொள்வதாகவும் இந்தத் தீர்ப்பு என்பது மாநிலத்திற்கான உரிமை கிடைத்ததற்கு சமம் என்றும், இதனை பயன்படுத்தி நமது முதல்வர், ஆளுநரிடம் கோரிக்கை வைத்து அவர்கள் அனைவரையும் விரைவில் விடுதலை செய்ய வேண்டும் என்று கோரிக்கை வைப்பதாகவும் தெரிவித்தார்.

மேலும் பேரறிவாளன் சமீபத்தில் பரோலில் வெளிவந்திருந்த போது விஜய் சேதுபதி ஃபோன் மூலமாக அவருடன் பேசினாராம். பிறகு அவரின் தாய் அற்புதம்மாளிடமும் பேசினாராம். இறுதியாய் பேரறிவாளனிடம்  ஃபோன் தரும்போது அவரின் தாய் பேரறிவாளனை 'குட்டி' என்று அழைத்த தாகவும் அதனால் அற்புதம்மாளைப் பொறுத்தவரை இன்னும் பேரறிவாளன் குழந்தைதான் என்று அந்த நிகழ்வை நினைவுகூர்ந்தார்.

ஒரு தாயிடமிருந்து குழந்தையை பிரித்து வைப்பது என்பது மிகப்பெரியப் பாவம், அது இவர்களின் வாழ்வில் இத்தனை வருடங்களாக நடந்துவிட்டது. அதனால், இது போதும். தமிழக அரசால் எவ்வளவு சீக்கிரம்  முடியுமோ அவ்வளவு சீக்கிரம் விடுதலையை குறித்து  முடிவு எடுக்க வேண்டும் என்று கோரிக்கையும் வைத்தார். மேலும் பேரறிவாளன், விடுதலையான பின் அவரை நேரில் சந்திக்க ஆசை உள்ளதாகவும் தெரிவித்தார்.


ஆசிரியர் வனிதாவை அறைந்த மாது!

சுங்கை பாக்காப் பள்ளியின் ஆசிரியர் ஒருவரை 35 வயது மாது ஒருவர் அறைந்ததாக நடந்த வழக்கின் தீர்ப்பு மார்ச் மாதம் 8ஆம் தேதி தெரியவரும். டான் சியோங் என்பவர் தனது பிள்ளைக்கு பகாசா மலேசியா பாடம் போதித்து வந்த ஆசிரியர் எல்.வனிதாவை அறைந்ததாக குற்றஞ்சாட்டப்பட்டுள்ளது. பிப்ர வரி 2ஆம் தேதியன்று ஏறத் தாழ மாலை 5.15 மணியளவில் இச்சம்பவம் நிகழ்ந்ததாக குறிப்பிடப் பட்டுள்ளது. இவ்வழக்கு சம்பந்த மான தீர்ப்பினை தீர் மானிப்பதற்கு மாஜிஸ்திரேட் நீதிமன்றம் மார்ச் 8ஆம் தேதியினை நேற்று நிர்ணயம் செய்துள்ளது. தன்னிச்சையாக மற்றவருக்கு காயம் விளைவித்ததாக இவ்வழக்கு குற்றவியல் சட்டத்தின் செக்ஷன் 323இன் கீழ் வகைப்படுத்தப்படுகிறது. குற்றச்சாட்டு நிரூபிக்கப்படுமானால் ஓராண்டு சிறைத் தண்டனை அல்லது இரண்டாயிரம் வெள்ளி அபராதம் அல்லது இரண்டுமே விதிக்கப் படலாம். அரசு தரப்பில் ஐந்து சாட்சியாளர்களும் பிரதிவாதி தரப்பில் இரண்டு சாட்சியாளர்களும் இவ்வழக்கில் தங்களின் வாக்குமூலத்தை தந்துள்ளனர். துணை பப்ளிக் புரோசி கியூட்டர் அபிக் நஸ்ரின் வழக்கினை நடத்தினார். டான் சியோங் என்பவரின் சார்பில் வழக்கறிஞர் முகமட் இஸ்மாயில் முகமட் ஆஜரானார்.


சிறுமியைத் துன்புறுத்திய கொடூரம்.

சுபாங்ஜெயா சாப்பிடும் போது சோறு வெளியே சிந்தியது என்பதற்காக ஆறு வயது இந்திய சிறுமியை பிரம்பால் கண்மூடித்தனமாக ஈவு இரக்கமின்றி அடித்துத் துன் புறுத்திய அந்தச் சிறுமியின் பாட்டியைப் போலீசார் 7 நாட்களுக்கு தடுப்புக் காவலில் வைத்து விசாரிக்க நீதிமன்றம் அனுமதித்தது. சுமார் 62 வயதுடைய அந்த மாது, நேற்று காலை 10 மணியளவில் போலீஸ் ரோந்துக் காரில் லாக்-அப் உடையுடன் நீதிமன்றத்திற்கு கொண்டுவரப்பட்டார். அந்த மாது சிறுமியை பிரம்பால் அடித்துத் துன்புறுத்திய வீடியோ பதிவு, நேற்று முன்தினம் சமூக ஊடகங்களில் தீயாகப் பரவி, மலேசியர்கள் மத்தியில் மிகப்பெரிய அதிர்ச்சி அலையை ஏற்படுத்தியது. இந்தச் சம்பவம் தொடர்பில் போலீசாரின் விசாரணைக்கு மேலும் உதவும் வகையில் 7 நாள் காவலில் வைப்பதற்கு மாஜிஸ்திரேட் நீதிமன்ற உதவிப் பதிவு அதிகாரி ஹைரோல் அஷார் இஷாக் அனுமதி அளித்தார். இந்தச் சம்பவம் கடந்த ஆண்டு செப்டம்பர் மாதத்தில் நடந்துள்ளது. சம்பந்தப்பட்ட அந்த மாதுவின் கூட்டாளியான மற்றொரு மாது இந்த வீடியோவை எடுத்ததாக தெரிய வந்துள்ளது என்று சுபாங்ஜெயா போலீஸ் தலைவர் முகமட் அஸ்லின் சதாரி கூறினார். 2001ஆம் ஆண்டின் சிறார் சட்டத்தின் 31(1)(ஏ) பிரிவின் கீழ் அந்த மாது விசாரிக்கப்படவுள்ளார். கிட்டத்தட்ட 2 நிமிடம் 50 வினாடி நேரம் கொண்ட இந்த வீடியோவில் அந்தச் சிறுமியை பிரம்பால் இடைவிடாமல் அடித்து வலியினால் பிள்ளை துடித்த நிலையிலும் மீண்டும் மீண்டும் அடித்தது தொடர்பான காணொளி சமூக வலைத்தளங்களின் மூலம் மக்களிடையே கடும் கொந்தளிப்பை ஏற்படுத்தியது என்பது குறிப்பிடத்தக்கது. இந்தக் காணொளியைக் கண்ட மக்களில் சிலர் பூச்சோங் பெர்டானாவில் உள்ள சம்பந்தப்பட்ட கொடுமைக்கார மாதுவின் வீட்டின் முன் இரவு நேரம் என்று கூட பார்க்காமல் திரண்டனர். அதே வேளையில் சமூக ஊடகங்களில் பரவிய அந்தக் காணொளி போலீசாரின் கவனத்தை ஈர்த்ததைத் தொடர்ந்து இது குறித்து விசாரணையில் இறங்கிய சுபாங்ஜெயா போலீசார் இரவு 11 மணியளவில் அந்தச் சிறுமியை மீட்டதோடு அந்த மாதுவையும் கைது செய் தனர். இதனை சுபாங்ஜெயா ஓசிபிடி முகமட் அஸ்லின் சதாரி உறுதிப்படுத்தினார். சற்று தெளிவில்லாமல் காணப்பட்ட அந்தக் காணொளியில், சாப்பிடும் போது சோறு, சாப்பாட்டுத் தட்டை விட்டு வெளியே சிந்தி விட்டதற்காக அந்த மாது சிறுமியை பிரம்பு போன்ற குச்சியால் மிக மோசமாக அடிக்க அடிக்க அந்தச் சிறுமி வலி தாங்காமல் அலறித் துடிக்கிறாள். அந்த மாது அரக்கக் குணத்துடன் மேலும் மேலும் அடிக்கிறார். இடைவிடாமல் பலம் கொண்ட மட்டும் சிறுமியை அடித்துக் கொண்டே ‘சாவு.. சாவு.. சாவு..’ என்று தமிழில் ஆக்ரோஷமாக கத்துகிறார். இந்த இடைவெளிக்குள் பிரம்புக் குச்சியினால் சிறுமியை அந்த மாது 30க்கும் மேற்பட்ட முறை அடித்த துயரத்தை காணொளியில் கண்கொண்டு பார்க்க முடியாத அளவுக்கு கொடுமையாகவும் கண்ணீர் சிந்த வைப்பதாகவும் இருந்தது. சிறுமியின் சட்டையைப் பிடித்து இழுத்து முரட்டுத்தனமாக அதனை கழற்றி எறிந்த பின்னர் சிறுமியை இழுத்துக் கொண்டு மற்றொரு அறையை நோக்கிச் செல்லும் போதே மீண்டும் மீண்டும் அடிக்கிறார். முதுகில் பட்ட அடிகளினால் வலிதாங்க இயலாத சிறுமி தனது இரு கைகளாலும் முதுகை மறைப்பதற்காக படும்பாடு பெரும் வேதனையாக இருந்தது. அடிப்பது சிறிது நேரம் நின்ற நிலையில் சிறுமி தேம்பித் தேம்பி அழமுயற்சிக்கிறார். அழக்கூட முடியாமல் அவளுக்கு மூச்சுத் திணறுகிறது. சிறிது நேரம் கழித்து மீண்டும் அந்த மாது சிறுமியின் முகத்திலும் முதுகிலும் மாறி மாறி அறைகிறார். காலால் உதைக்கிறார். சிறுமி கீழே விழுகிறாள். பின்னர் அவளை இழுத்துப்பிடித்து மீண்டும் சட்டையை முரட்டுத்தனமாக சிறுமிக்குப் போட்டு விடுகிறார். சிறுமியை கண்மூடித்தனமாக அடிக்கும் அந்த கொடுமைக்காரப்பாட்டியின் காணொளி நேற்று முன்தினம் வெளியானது தொடர்பில் தகவல் அறிந்து அங்கு வந்த போலீஸ் அதிகாரிகள் அச்சிறுமியின் பாட்டியை இரவு 11.30 மணியளவில் கைது செய்தனர்.இந்த சம்பவம் தொடர்பில் சம்பந்தப்பட்ட சிறுமி யின் தந்தை கூறுகையில், என் மகள் என் மாமியாரின் பாதுகாப்பில்தான் இருந்தாள். என் மாமியார் இப் படிச் செய்வார் என்பது எனக்குத் தெரியாது. அவர் மீது நான் போலீசில் புகார் செய்துள்ளேன். என் மகளுக்கு மருத்துவ பரிசோதனை மேற்கொள்ளப்பட்டு உள்ளது. அதன் முடிவுக்காக காத்துக்கொண் டிருக்கிறேன். என் மகள் தாக்கப்பட்ட காட்சியை என் மாமியாரின் நண்பர் பதிவு செய்திருக்கக் கூடும் என நான் சந்தேகிக்கிறேன். ஆனால் கண் முன்னால் என் குழந்தை அடித்து துன்புறுத்தப்பட்டதைக் கண்டு காணாமல் பதிவு செய்த அந்த மாதுவின் மனசாட்சியற்ற செயலும் வேதனை அளிப்பதாக அவர் இந்த சம் பவத்திற்குப் பிறகு பதிவுசெய்த காணொளியில் கூறியிருந்தார்.


வளர்ப்பு மகளின்  பெற்றொரைத்  தேடும்  கிருஷ்ணன்  தம்பதிகள்

தஞ்சோங் மாலிம் கடந்த 2005இல் மூன்று மாதக் குழந்தையைப் பார்த்துக் கொள்ளுமாறு தங்களிடம் ஒப்படைத்துவிட்டுச் சென்ற சீனப் பெற்றோரை கிருஷ்ணன் - பிச்சை தம்பதிகள் தேடி வருகின்றனர். இங்குள்ள ஜாலான் பேரோப் குடியிருப்புப் பகுதியில் வசித்து வரும் கிருஷ்ணன், மூன்று மாதக் குழந்தையை ஒப்படைத்த சீனர் ஒருவர், தனது மனைவி மன நோயாளியாக இருப்பதால், நீங்கள்தான் எனது குழந்தையை வளர்க்க வேண்டும் என கேட்டுக் கொண்டதாக தெரிவித்தார். குழந்தையை ஒப்படைத்து விட்டுச் சென்றவர் பன்னிரண்டு ஆண்டுகள் ஆகியும் இன்றுவரை தனது குழந்தையை வந்து பார்க்க வில்லை என்றார். போ லீ எனப் பெயர் கொண்ட அக்குழந்தைக்கு இன்று பன்னிரண்டு வயதாகியும் எந்தவொரு ஆவணமும் இல்லாத காரணத்தால் அடையாள அட்டை எடுக்க முடியாத சூழ்நிலையை எதிர்நோக்கியுள்ளார் என தெரிவித்தார். சீனச் சிறுமியின் பெற்றொர்களைப் பற்றிய தகவல் ஏதும் தெரிந்தால், 0172352982 என்ற எண்ணில் தொடர்பு கொள்ளுமாறு கிருஷ்ணன் கேட்டுக் கொள்கிறார்.


தமிழ்ப்பள்ளிகளும் பட்டதாரியாகும் கனவை நிறைவேற்றும்!

நகர்ப்புறங்களில் வாழும் இந்திய மாணவர்களுக்கு பல்வேறு வகையான கல்வி வாய்ப்புகள் இருக்கும் பட்சத்தில் உட்புறப் பகுதிகளிலும், கிராமப் புறங்க ளிலும் வாழ்ந்து வரும் இந்திய மாணவர்களின் பட்டதாரியாகும் கனவிற்கு உரமிடுவது படிவம் 6 மட்டுமே என்பதனை வலியுறுத்திக் கூறியுள்ளார் தனி யார் நிறுவனம் ஒன்றில் நிர்வாக அதிகாரியாகப் பணியாற்றி வரும் ரூபாதேவி இராஜமோகன். பேரா மாநிலத்தின் சிலிம் ரிவர் நகரில் தற்போது வசித்து வரும் தந்தை இராஜமோகன் பெருமாள் தாயார் சரஸ்வதி தம்பதியரின் மூத்த பிள்ளையான ரூபாதேவி ராஜமோகன் தனது ஆரம்பக் கல்வியை சிலிம் ரிவர் தமிழ்ப்பள்ளியில் தொடங்கிய நிலையில் தனது இடைநிலைப் பள்ளிக்கான கல்வியை சிலிம் ரிவர், டத்தோ சூல்கிப்ளி முகம்மது இடைநிலைப் பள்ளியிலும், படிவம் 6க்கான கல்வியை அதே பள்ளியிலும் தொடர்ந்து எஸ்டிபிஎம் தேர்வில் சிறந்த மதிப்பெண்களைப் பெற்றதால் மலேசிய பெர்லிஸ் பல்கலைக் கழகத்தில் (Universiti Malaysia Perlis- Unimap) அனைத்துலக வர்த்தகத் துறையில் (Bachelor in International Business) இளங்கலை பட்டப்படிப்பையும் அறவே கடனில்லாமல் கற்ற தாகப் பெருமையோடு கூறுகின் றார் ரூபாதேவி இராஜமோகன். சுங்கை பில் தோட்டத்தில் சாதாரண ரப்பர் மரம் வெட்டும் தொழிலை மேற்கொண்டிருந்த தந்தை இராஜமோகன் தற்போது தனியார் நிறுவனம் ஒன்றில் வேலை செய்து தங்களது லட்சியக் கனவுகளுக்கு தூணாக நின்றதை நினைவு கூர்ந்திருக்கும் ரூபாதேவி இராஜமோகன் தமிழ்ப் பள்ளியில் கிடைத்த அனுபவமே ஒரு பட்டதாரியாக வேண்டும் என்ற கனவினை விதைத்ததாகக் கூறுகின்றார். புறநகர்ப் பகுதிகளில் வாழும் இந்திய மாணவர்கள் விளம்பரங்களின் மாயையினால் தனியார் கல்லூரிகளில் தஞ்சமடைவதை மறு ஆய்வு செய்துவிட்டு படிவம் 6-இல் உயர் கல்வியைக் கற்கும் வாய்ப்புகளுக்கு முன்னுரிமை வழங்க வேண்டும் என அனைத்து மாணவர்களையும் கேட்டுக் கொண்டுள்ளார். ஆறாம் படிவம் (form 6) தனக்குத் தரமான கல்வியை வழங்கியதால்தான் அரசாங்கப் பல்கலைக் கழகத்தில் பயிலும் வாய்ப்பு கிட்டியதாகவும் தெளிவாக கூறுகின்றார் ரூபாதேவி இராஜமோகன். ஒவ்வொரு பிள்ளையும் தங்களுக்காகத் தியாகம் செய்திருக்கும் பெற்றோர்களைப் பல்கலைக்கழக பட்டமளிப்பு விழாவிற்கு அழைத்துச் செல்ல வேண்டும் எனும் லட்சியத்திற்கு படிவம் 6இல் நிச்சயமாகக் கைகொடுக்கும் என்பதை தான் நிரூபித்திருப்பதாகப் பெருமையோடு கூறுகின்றார். கஷ்டப் பட்டு படிப்பதை விடுத்து இஷ்டப்பட்டு படித்தால் படிவம் 6க்கான கல்வி எளிமையாக அமைந்துவிடும் என்ற அறிவுரையையும் முன் வைத்துள்ளார் ரூபாதேவி இராஜமோகன்.


குறி தவறி தாக்குதல் நடத்திய பிலிப்பைன்ஸ் ராணுவம்..10 வீரர்கள் பரிதாப பலி!

பிலிப்பைன்ஸ் நாட்டின் மரவி நகரத்தில், தீவிரவாதிகளுக்கு வைத்த குறி தப்பியதால், ராணுவ வீரர்கள் 10 பேர் பரிதாபமாக உயிரிழந்தனர். மரவி நகரில் ராணுவ வீரர்களுக்கும் ஐஎஸ்ஐஎல்(ISIL) தீவிரவாத அமைப்பைச் சேர்ந்தவர்களுக்கும் இடையே போர் நடந்துவருகிறது. மரவியின் தெற்குப் பகுதி, தீவிரவாதிகளின் பிடியில் உள்ளது. அதனை மீட்க, இன்று காலை தீவிரவாதிகள் தங்கி இருக்கும் பகுதியைக் குறிவைத்து, ராணுவத்தினர் வான் வழித் தாக்குதல் நடத்தினர். குறி தப்பியதால், அருகில் இருந்த ராணுவ முகாம் மீது தாக்கப்பட்டுவிட்டது. இதனால், 10 ராணுவ வீரர்கள் பரிதாபமாகப் பலியாகிவிட்டனர். இந்தச் சம்பவம்குறித்து பிலிப்பைன்ஸ் பாதுகாப்பு அமைச்சர் டெல்பின் லாரென்சனா கூறுகையில், ‘மரவியின் தெற்குப் பகுதி, தீவிரவாதிகளின் பிடியில் உள்ளது. சுமார் 2,000 பேர் அங்கு சிக்கியுள்ளனர். அந்தப் பகுதியைத் தீவிரவாதிகளிடம் இருந்து மீட்க தொடர்ந்து வான்வழியாகவும் நில வழியாகவும் தாக்குதல் நடத்திவருகிறோம். அவ்வாறு தாக்குதல் நடத்தும்போது, சில சமயங்களில் ஒருங்கிணைப்பு இல்லாமல் தவறு நிகழ்வது சகஜம். அப்படித்தான் இன்று வான்வழித் தாக்குதலில் குறி தவறிவிட்டது’ என்று தெரிவித்துள்ளார். இதைத் தொடர்ந்து, பிலிப்பைன்ஸ் ராணுவத்துக்கும் பாதுகாப்பு அமைச்சருக்கும் அங்குள்ள மனித உரிமைச் செயல்பாட்டாளர்கள் கண்டனம் தெரிவித் துள்ளனர்.


யூ.பி.எஸ்.ஆர். தேர்வெழுதிய மாணவர்களுக்கு மாரா அறிவியல் கல்லூரியில் வாய்ப்பு.

கோலாலம்பூர்,

 யூ.பி.எஸ்.ஆர். தேர்வெழுதிய தகுதிபெற்ற மாணவர்கள் மாரா இளநிலை அறிவியல் கல்லூரியில் இணைந்து பயில்வதற்கான இட வாய்ப்பு குறித்து மாரா (MARA) அறிவித்து வருவதாக புறநகர் மேம்பாட்டுத் துறையின் துணை அமைச்சர் சிவராசா இராசையா தெரிவித்துள்ளார். தமது அமைச்சு அது தொடர்பான தரவுகளைத் திரட்டி வருவதோடு, பூமிபுத்ரா அல்லாத மாணவர்களுக்கு ஒதுக்கப்பட்ட 10 விழுக்காட்டு இடங்கள் நிரப்பப்படுவதை தாங்கள் உறுதி செய்ய விருப்பதாக அவர் நேற்று அறிக்கை வாயிலாகக் கூறினார்.

Read More: Malaysia Nanban Tamil Daily on 22.12.2018


போயஸுக்கு சொந்தம் ! அத்தையோட மருத்துவ செலவுகளை ஏற்காதது ஏனம்மா?

சென்னை ஜெயலலிதாவின் ரத்த சொந்தம் தான்தான் என்றும் அவரது போயஸ் தோட்டத்தையும், திராட்சை தோட்டத்தையும் மீட்டெடுப்பேன் சூளுரைக்கும் தீபா, ஜெயலலிதாவின் மருத்துவ பில்லை கண்டும் காணாமல் விட்டது ஏன்? என்ற கேள்வி எழுந்துள்ளது. கடந்த ஆண்டு செப்டம்பர் மாதம் உடல் நல கோளாறு ஏற்பட்டு சென்னை அப்பல்லோ மருத்துவமனையில் கடந்த 75 நாள்களாக சிகிச்சை பெற்று டிசம்பர் மாதம் 5-ஆம் தேதி மரணமடைந்தார். இதைத் தொடர்ந்து தமிழக அரசியலில் பல்வேறு திருப்பங்கள் நடந்ததை இந்த நாடே அறியும். அதிமுக இரண்டாக பிளவுப்பட்ட நிலையில் அதிமுக கண்டிப்பாக மீட்டெடுப்பேன் என்று ஜெயலலிதாவின் அண்ணன் மகள் தீபா சூளுரைத்தார். ஜெயலலிதாவை போலவே உருவத்தில் தீபாவும் உள்ளதால் அவரது அரசியல் வாரிசு தீபாதான் என்று சசிகலாவின் தலைமையை ஏற்க விரும்பாத தொண்டர்கள் தீபாவின் வீட்டு வாசலில் திரண்டனர். இவை அனைத்தையும் கவனித்து வந்த தீபா, ஜெயலலிதாவின் பிறந்த நாளான பிப்.24-இல் எம்ஜிஆர்- அம்மா தீபா பேரவை என்ற புதிய அமைப்பை தொடங்கினார். இதைத் தொடர்ந்து தீபாவின் கார் டிரைவராக உள்ள ராஜாவுக்கு அமைப்பின் பொதுச் செயலாளர் பதவியை அளித்தார். மேலும் ராஜாவுக்கு கட்சியில் முக்கியத்துவம் கொடுப்பதால் கட்சியின் உண்மையான தொண்டர்களை முகம் சுளிக்க வைத்தது. தீபாவின் கணவரும் கூட முகம் சுளித்தார். தீபாவின் வீட்டு வாசலில் அடிதடி தகராறுகள் ஏற்பட்டது. அரசியலுக்கு வருவேன் என்று தீபா சொன்னாலும் அதற்கான பணிகளை தொடங்கவில்லை என்றும் தீபாவுக்கும் கணவர் மாதவனுக்கும் இடையே தக ராறு நடந்ததாலும் தீபாவால் கட்சிபணிகளில் கவனம் செலுத்தாததாலும் அவரது அமைப்பு தமிழகத்தில் பல்வேறு இடங்களில் கூண்டோடு கலைக் கப்பட்டது. இரட்டை இலை சின்னத்துக்கு லஞ்சம் கொடுத்த வழக்கில் ஜாமீனில் வெளியே வந்த தினகரன் மீது கடுமையாக விமர்சனங்களை தீபா அள்ளி வீசினார். இதனால் விசாரணை என்ற பெயரில் சப்- இன்ஸ்பெக்டர் ஒருவர் தீபாவிடம் போனில் விளக்கம் கேட்டார். அதற்கு தீபா, தினகரன் யார் , அவர் முதல் வரா, அமைச்சரா, கலெக்டரா, அரசு அதிகாரியா என்று கேள்வி எழுப்பி அவரையே திக்குமுக்காட வைத்தார். கடந்த ஞாயிற்றுக்கிழமை போயஸ் கார்டனுக்கு திடீரென தீபா வந்ததால் பரபரப்பு ஏற்பட்டது. அங்கு தீபாவை சிலர் தாக்கியதாகவும் கூறப்படுகிறது. தன்னை தன் தம்பி தீபக்தான் வரழைத்து திட்டமிட்டு தாக்கியுள்ளார் என்றும் அத்தையை சசிகலாவுடன் சேர்ந்து தீபக் கொலை செய்து விட்டான் என்றும் கூறி பரபரப்பை ஏற்படுத்தினார். இதையெல்லாம் விட அரசியலில் இதுவரை உள்ள தலைவர்கள் தங்களது விரோதிகளையும் மரியாதையாகவும், விமர்சனம் எழும்படியான வார்த்தை களாலும் இதுவரை பேசியதில்லை. அரசியலில் எதிரும் புதிருமாக இருந்த ஜெயலலிதாவும், கருணாநிதியும் கூட இவ்வாறு தரக்குறைவாக பேசிக் கொண்டதில்லை. ஆனால் தீபாவோ தரை லோக்கலாக இறங்கி சசிகலாவை பொறம்போக்கு என்றும் தன் தம்பி தீபக்கை எச்சக்கல என்றும் திட்டியதை பார்த்து அங்கிருந்தோரே காறி துப்பாத குறையாக பார்த்தனர். இதில் தீபாவின் கணவர் மாதவனை அவரது தாயை இழிவுபடுத்தி டிரைவர் ராஜா நடு ரோட்டில் வைத்து திட்டி அது தனிச் சண்டையாக அரங்கேறி தீபா குடும்பத் தகராறுகளை சந்தி சிரிக்க வைத்தது. இந்த நிலையில், அத்தையின் பேனா மட்டும் எனக்கு போதும் என்றும் கூறிய தீபா இன்று போயஸ் கார் டன் வேண்டும் என்கிறார். அதிமுகவையும், இரட்டை இலையையும் மீட்பேன் என்று ஒரு காலத்தில் கூறிய தீபா, தற்போது திராட்சை தோட்டத்தையும் மீட்பேன் என்கிறார். ஜெயலலிதா மருத்துவமனையில் இருந்த போது ஏற்பட்ட செலவான ரூ. 6.5 கோடியை சசிகலா தரப்பினர் அப்பல்லோ மருத்துவமனை நிர்வாகத்திடம் கடந்த 2 தினங்களுக்கு முன்னர் செலுத்தினர். ஜெயலலிதாவின் சொத்துக்கு சொந்தம் கொண்டாடும் தீபா, அத்தையின் மெடிக்கல் பில்லை செலுத்தியி ருந்தால் சொத்தை சொந்தம் கொண்டாடுவதில் நியாயம் இருக்கிறது. அதேபோல் சொத்துக் குவிப்பு வழக்கில் ரூ.100 கோடி அபராதத்தை தீபா கட்டுவாரா என்று தெரியவில்லை. அத்தையின் ரத்த வாரிசு என்று தன்னை கூறிக் கொள்ளும் தீபா, அத்தைக்கு உச்ச நீதிமன்றம் விதித்த தண்டனையையும், அபராதத்தையும் ஏற்பாரா? அத்தையின் வீடு நினைவில்லமாகக் கூடாது என்று தீபா நினைத்தால், அதை தமிழ்நாட்டு மக்களுக்கு எழுதி வையுங்கள் என்று கூறலாமே. கட்சியை நடத்த பணம் வேண்டும் என்பதற்காக அத்தையின் சொத்துக்கு ஆசைப்படுகிறாரா தீபா என்று மக்கள் கேள்வி எழுப்புகின்றனர்.அரசியலிலும் உழைக்க மாட்டேன், ஆனால் யாரோ உருவாக்கிய அதிமுக மட்டும் வேண்டும். ஜெயலலிதாவின் சுமையை ஏற்கமாட்டேன், ஆனால் அவர் சேர்த்து வைத்த சொத்து மட்டும் வேண்டும். அதிமுக என்பது கோடிக்கணக்கான தொண்டர்களின் உழைப்பு. அதை ரத்த சொந்தம் என்ற ஒரே தகுதியை கொண்டுள்ள தீபா உரிமை கொண்டாடுவது அடுக்குமா?


தென்னிலங்கையில் மீண்டும் கலவரம் -வீடுகள்-கடைகள் தீக்கிரை

கொழும்பு,

தென்னிலங்கையின் சில பகுதிகளில் மீண்டும் கலவரம் ஏற்பட்டுள்ளது. வீடுகள், கடைகள், கட்டடங்கள் ஆகியவை கலவரக்காரர்களால் தீ வைக்கப்பட்டு சேதப்படுத்தப்பட்டுள்ளன. தென்னிலங்கையின் குருணாகல் மாநிலத்தில் சில இடங்களில் சிங்கள அமைப்புகளைச் சேர்ந்த சிலர்,கடைகளுக்கு  தீ வைத்தனர்.

கடந்த ஈஸ்டர்  தினத்தன்று நடந்த மனித வெடிகுண்டு தாக்குதல்களில் நூற்றுக்கணக்கானோர் பலியானதைத் தொடர்ந்து இலங்கையில் பதற்ற நிலை நீடித்து வருகிறது. இந்நிலையில் நேற்று முன்தினம் வடபகுதியில் இருவேறு மதத்தினரிடையே கடும் மோதல் ஏற்பட்டது.  தென்னிலங்கை பகுதியில் கலவரங்கள் வெடித்துள்ளன. தென்னிலங்கையில் அமைந்திருந்த அரபிக் கல்லூரி ஒன்று தீ வைக்கப்பட்டதாக தகவல்கள் கூறுகின்றன.

இந்தப்  பகுதிகளுக்கு உடனடியாக இலங்கை ராணுவம் அனுப்பப்பட்டிருக்கிறது. கலவரப் பகுதிகளில் ஆயுதப் போலீசார் குவிக்கப்பட்டு பாதுகாப்பை நிலைநிறுத்தும் பணிகளில் ஈடுபட்டு வருகின்றனர். ஈஸ்டர் தினத்தன்று நடந்த வெடிகுண்டு தாக்குதலுக்கு பொறுப்பானவர்களை உடனடியாக தண்டிக்க வேண்டும் என்று சிங்கள  அமைப்புகள் பல கோரிக்கை விடுத்திருந்த நிலையில் இந்த கலவரம் வெடித்து இருக்கிறது என்பது குறிப்பிடத்தக்கது.


பினாங்கு மண்சரிவு.விசாரணை முடியும்வரை பணிகள் நிறுத்தம்.

ஜார்ஜ்டவுன்,

தஞ்சோங் பூங்கா வீட மைப்புப் பகுதியில் ஏற் பட்ட, 11 பேரின் மரணத் திற்கு காரணமான நிலச் சரிவு சம்பவம் குறித்து விசாரணை ஆணையம் அதன் பணிகளை பூர்த்தி செய்யும் வரையில் அங்கு கட்டுமானப் பணிகளைத் தொடங்க அனுமதிக்கப் படாது.வாங்கக்கூடிய விலையிலான அந்த வீடுகளின் நிர்மாணிப்புப் பகுதியில் அடுத்த அறிவிப்பு வரை கட்டுமானப் பணிகள் எதையும் மேற்கொள்ள முடியாது. அது மட்டுமின்றி, சம்பந்தப்பட்ட குத்தகையாளர் பினாங்கு தீவு மாநகர் மன்றத்தினால் கருப்புப்பட்டியல் இடப்பட்டுள்ளார் என்று மாநில முதலமைச்சர் லிம் குவான் எங் கூறினார்.

விசாரணை ஆணையம் அதன் நடவடிக்கை களை பூர்த்தி செய்வதற்கு ஓராண்டு காலம் ஆகலாம். அந்த காலகட்டத்தில் அங்கு கட்டுமானப் பணிகளை மேற்கொள்ள மேம்பாட்டாளர் அனுமதிக்கப்பட மாட்டார் என்று குவான் எங் தெரிவித்தார்.

இச்சம்பவம் மிகவும் கடுமையான ஒன்றாகும். பலர் மாண்டுள்ளனர். இதன் நடைமுறைகளில் ஏதோ கோளாறு ஏற்பட்டிருக்கிறது. ஆகவே, விசாரணை முடியும் வரை கட்டுமானம் நிறுத்தப்படுகிறது.

Read More: Malaysia Nanban News Paper on 23.10.2017


கைதி உடையில் ஆஜர்... 50 நிமிடம் விசாரணை..! சசிகலாமீது குற்றச்சாட்டு பதிவு

அந்நிய செலாவணி மோசடி வழக்கில் சசிகலா, பாஸ்கரன் மீது எழும்பூர் பொருளாதார குற்றவியல் நீதிமன்றத்தில் குற்றச்சாட்டு பதிவு செய்யப்பட்டது. சொத்துக்குவிப்பு வழக்கில் சசிகலா பரப்பன அக்ரஹாரா சிறையில் அடைக்கப்பட்டுள்ளார். 1996-97 காலகட்டத்தில், வெளிநாடுகளிலிருந்து ஜெயா டிவி-க்குத் தொலைத்தொடர்பு சாதனங்கள் வாங்கிய வழக்கில் ஏற்கெனவே சசிகலா, திவாகரன், பாஸ்கரன் ஆகியோர்மீது அந்நியச் செலாவணி வழக்கு இருந்து வருகிறது. அமலாக்கத்துறையினர், இவர்கள்மீது ஐந்து வழக்குகள் தொடர்ந்துள்ளனர். இந்த வழக்கு, சுமார் 20 ஆண்டுகளாக சென்னை எழும்பூர் நீதிமன்றத்தில் நடைபெற்றுவருகிறது. இந்த வழக்கில், ஏற்கெனவே இரு மாதங்களுக்கு முன்னர் டி.டி.வி.தினகரன் நேரில் ஆஜராகி விளக்கமளித்தார். இந்த நிலையில் சசிகலா காணொலிக்காட்சி மூலமாகவும், பாஸ்கரன் நேரிலும் ஆஜராகினர். கைதி உடையில் ஆஜரான சசிகலாவிடம் நீதிபதி ஜாகிர் உசைன் கேள்விகளை எழுப்பினார். அவர் அமலாக்கத்துறையினர் தாக்கல் செய்த குற்றச்சாட்டை வாசித்துக்காட்டினார். அந்தக் குற்றச்சாட்டுகளை சசிகலா மறுத்தார். மேலும் தன்மீது பொய்யான குற்றச்சாட்டுகள் பதிவு செய்யப்பட்டுள்ளதாகவும் சசிகலா தெரிவித்தார்.


2 லட்சம் வரை கடன் தள்ளுபடி, புதிய வீடு கட்ட 5 லட்சம்- ராகுல் காந்தி

தெலுங்கானாவில் வருகின்ற டிசம்பர் 7 ஆம் தேதி சட்டமன்ற தேர்தல் நடைபெறவுள்ள நிலையில் தேர்தல் பிரச்சாரம் அங்கு உச்சகட்டத்தை எட்டியுள்ளது. இதன் ஒரு பகுதியாக நேற்று சந்திரபாபு நாயுடுவுடன் ஒரே மேடையில் பிரச்சாரம் மேற்கொண்டார் ராகுல் காந்தி.

அப்பொழுது பேசிய அவர் 'பிரதமர் மோடி ஆட்சிக்கு வந்த பிறகு, உச்ச நீதிமன்றம், ரிசர்வ் வங்கி, சிபிஐ, வருமான வரித்துறை என அனைத்து அமைப்புகளும் சீரழிக்கப்பட்டுள்ளன. தெலுங்கானாவில் காங்கிரஸ் கூட்டணி ஆட்சிக்கு வந்ததும், ரூ.2 லட்சம் வரை விவசாயிகளின் வங்கிக் கடன் ரத்து செய்யப்படும். மகளிர் சுய உதவி குழுக்களுக்கு வட்டியின்றி ரூ.1 லட்சம் வரை கடன்  வழங்கப்படும்.

வறுமைக்கோட்டுக்கு கீழே உள்ள வீடில்லா அனைவருக்கும் ரூ. 5 லட்சம் செலவில் வீடு கட்டித்தரப்படும்' எனவும் கூறினார்.


செந்தூலில் பரபரப்பான ஒரு நகரின் நடுவே ஒரு சிமிந்தி ஆலை.  அனுமதி கொடுத்தது யார்?

(பார்த்திபன் நாகராஜன் / தி.க. காளிதாசன்) கோலாலம்பூர்,

தினசரி மிகவும்  பரபரப்பாக செயல்படும்  தலைநகரின் செந்தூல் வட்டாரத்தில் மக்களின் பாதுகாப்பிற்கு ஊறு விளைவிக்கும்  வகையில் ஒரு சிமிந்தி ஆலை பல ஆண்டுகளாக செயல்பட்டு வருவதற்கு எதிராக பத்து தொகுதியின் நாடாளுமன்ற உறுப்பினர்  பி.பிரபாகரன்  உடனடியாக தக்க நடவடிக்கை எடுக்க வேண்டும். இந்த ஆலை இங்கு செயல்படுவதற்கு அனுமதி வழங்கியது யார்; இதில்  சம்பந்தப்பட்டுள்ள தரப்பினர்  யார்  என்று  அப்பகுதி வாழ் மக்கள் கேள்வி எழுப்புகின்றனர்.

Read More: Malaysia Nanban Tamil Daily on 25.1.2019


விரைவில் சட்டப்பேரவை கூட்டப்படும்!'- முதல்வர் எடப்பாடி பழனிசாமி தகவல்

தமிழக முதல்வர் எடப்பாடி பழனிசாமி, 'தமிழக சட்டப்பேரவை விரைவில் கூட்டப்படும்' என்று தெரிவித்துள்ளார். ஊட்டியில் ஆண்டுதோறும் கோடைக் காலத்தில் மலர்க் கண்காட்சி நடத்தப்பட்டு வருகிறது. அதன்படி உதகை அரசுத் தாவரவியல் பூங்காவில் 121-வது மலர்க் கண்காட்சி இன்று தொடங்கியது. மூன்று நாள்கள் நடக்கும் இந்த மலர்க் கண்காட்சியில் பல்லாயிரக்கணக்கான மலர்கள் பொதுமக்கள் பார்வைக்காக வைக்கப்பட்டுள்ளன. இந்தச் சிறப்பு மலர்க் கண்காட்சியினை இன்று காலை 9 மணிக்கு முதல்வர் எடப்பாடி பழனிசாமி தொடக்கிவைத்தார். பின்னர் செய்தியாளர்களிடம் முதல்வர் பேசுகையில், 'தமிழக சட்டப்பேரவை விரைவில் கூட்டப்படும்' என்று கூறியுள்ளார். சட்டப்பேரவையைக் கூட்ட தி.மு.க தொடர்ந்து வலியுறுத்தி வந்த நிலையில், முதல்வர் இதைப்போல அறிவித்துள்ளது குறிப்பிடத்தக்கது.


உலகத்தமிழர்களே ஒன்றுபடுங்கள்! நம் இனத்தை காப்பாற்ற தயாராகுங்கள்!

காவிரி நதி நீர்ப் பிரச்சினையால் தமிழ் நாடு மற்றும், கர்நாடகப் பகுதிகளில் ஏற்பட்டுள்ள வன்முறையை அடுத்து, பல்வேறு தரப்பினரும் கருத்துக்களை வெளியிட்டு வருகின்றன. இந்நிலையில், பிரபல திரைப்பட இயக்குநர் பாரதிராஜா உணர்ச்சிப் பெருக்குடன் காணொளி வடிவில் கடிதம் ஒன்றினை வெளியிட்டுள்ளார். அக்கடிதத்தில் உலகத் தமிழர்களே ஒன்றுபடுங்கள்.! நம் இனத்தை காப்பாற்ற தயாராகுங்கள். நேற்றைய தினம் பெங்களூரில் நடைபெற்ற கலவரங்களை வேடிக்கை பார்த்த மத்திய அரசின் நடவடிக்கை கவலை தருவதாக அமைந்துள்ளது. இதற்கு மேலும் மௌனம் காக்காமலும், காவிரி நதி நீர்ப்பிரச்சினையில் தலையிட்டு நிரந்தர தீர்வு காண வழி ஏற்படுத்தவும் என அக்கடிதத்தில் கேட்டுக்கொண்டுள்ளார்.


ஜெயலலிதா மரணத்தை அரசியலாக்கும் எண்ணம் எங்களுக்கு இல்லை ஓ.பன்னீர்செல்வம்

ஜெயலலிதாவின் மருத்துவ சிகிச்சை விவரங்கள் முழுமையாக எனக்குத் தெரியாது.ஜெயலலிதா மரணத்தை அரசியலாக்கும் எண்ணம் எங்களுக்கு இல்லை என ஓ.பன்னீர்செல்வம் சொல்கிறார்.ஜெயலலிதா உயிரோடு இருக்கும் வரை சசிகலா குடும்பத்தினரை கட்சிக்குள் அனுமதிக்கவில்லை. ஆர். கே.நகரில் தேசிய, மாநில கட்சிகள் போட்யிடுவதால் இரு அணிக்கான போட்டி எனக் கூற முடியாது.ஜெயலலிதா மரணத்தை அரசியலாக்கும் எண்ணம் இல்லை.ஜெயலலிதாவை காப்பாற்ற முடியலையே என்ற ஏக்கம் உள்ளது என்று கூறிய அவர், ஒன்றரைகோடி ஒன்றரை கோடி அதிமுக தொண்டர் களுக்கும் அந்த ஆதங்கம் உள்ளது ஜெயலலிதா மருத்துவமனையில் அனுமதிக்கப்பட்டிருந்தபோது அவரை சிகிச்சைக்காக வெளி நாடு கொண்டு செல்லலாம் என தம்பிதுரையிடம் கூறி னேன். அவர் சசிகலாவிடம் கூறிய போது, அப்பல்லோ மருத்துவமனை மீது நம்பிக்கையில்லையா என மருத்துவமனை நிர்வாகம் கோபிப்பதாக தம்பி துரை கூறினார். இதைத்தொடர்ந்து அமைச்சர் விஜயபாஸ்கரிடமும் ஜெயலலிதாவை வெளிநாட்டுக்கு கொண்டு செல்லலாம் என்று கூறினேன். ஜெயல லிதாவுக்கு ஏதாவது அசம்பாவிதம் நேர்ந்தால் மக்கள் நம்மை சும்மாவிட மாட்டார்கள் என்றும் கூறினேன். ஆனால் அமைச்சர் விஜயபாஸ்கர் இதனை காதில் வாங்கிக்கொள்ளவில்லை என்றார். ஜெயலலிதாவிற்கு அளிக்கப்பட்ட மருத்துவ சிகிச்சையின் முழு பொறுப்பையும் சசிகலாவே ஏற்றிருந்தார்.ஜெயலலிதாவின் மருத்துவ சிகிச்சை விவரங் கள் முழுமையாக எனக்குத் தெரியாது.ஜெயலலிதா மரணத்தை அரசியலாக்கும் எண்ணம் எங்களுக்கு இல்லை.ஜெயலலிதா மறைவுக்குப் பிறகு மதுசூத னன் பொதுச்செயலாளர் ஆக்கப்படுவார் என்றதால் தான் முதல்வராக பதவியேற்க ஒப்புக்கொண்டேன். 10 ஆண்டுகாலமாக நம்பிக்கைக்கு உரியவனாக இருந்தேன்.சசிகலா குடும்பத்தினர் என்னை தொடர்ந்து அவமானப்படுத்தினார்கள்.என்னை தேர்தலில் போட்டியிட விடாமல் சசிகலாவினர் தடுக்க முயற்சி செய்தனர்.தலைமைச் செயலாளர் வீட்டில் வருமான வரி ரெய்டு நடந்ததால் நடவடிக்கை. பாஜக எங்களை இயக்கவில்லை. அந்த நிலையை நாங்கள் வைக்க மாட்டோம்.பாஜக தலைவர்களுடன் நாங்கள் தொடர்பில் இல்லை.நான் சேகர்ரெட்டியோடு எந்த தொடர்பும் வைத்திருக்கவில்லை


வடகொரியாவை அழித்துவிடுவோம் என டிரம்ப் உரை

நியூயார்க்

வடகொரியாவை அழித்துவிடுவோம் என்ற ஐ.நா.சபையில் அமெரிக்க அதிபர் டிரம்ப் ஆற்றிய உரைக்கு ஜப்பான் வரவேற்பும், கியூபா கடும் எதிர்ப்பு தெரிவித்துள்ளன. அணு ஆயுத சோதனை நடத்தி உலகை அச்சுறுத்தி வரும் வடகொரியாவிற்கு எச்சரிக்கை விடுக்கும் வகையில் டிரம்ப் ஆற்றிய உரையை வரவேற்பதாக ஜப்பான் நாட்டு தலைமை அமைச்சரவை செயலாளர் யோசிகிஹைட் கூறியுள்ளார்.
அதிபர் டிரம்பின் பேச்சு ஏற்றுக்கொள்ள முடியாதது என்று கியூபா நாட்டு வெளியுறவுத்துறை அமைச்சகம் சார்பில் வெளியிப்பட்டுள்ள அறிக்கையில் கண்டனம் தெரிவிக்கப்பட்டுள்ளது. இதனை அந்நாட்டு அதிகாரபூர்வ தொலைக்காட்சி செய்தியாக வெளியிட்டுள்ளது. வடகொரியா அடுத்தடுத்து நடத்தி வரும் அணு குண்டு மற்றும் ஏவுகணை சோதனைகளுக்கு உலக நாடுகள் கண்டனம் தெரிவித்து வருகின்றனர். நட்பு நாடான சீனா வடகொரியா மீதான ராணுவ நடவடிக்கைக்கு எதிர்ப்பு தெரிவித்துள்ளது. அதே நேரத்தில் வடகொரியாவின் அணு குண்டு மற்றும் ஏவுகணை சோதனைகளை சீனாவும், ரஷ்யா வும் கண்டித்துள்ளது குறிப்பிடத்தக்கது.


மலேசியாவில் பயிலும் ஒவ்வோர் இந்திய மாண வரும் பட்டதாரியாக விளங்க வேண்டும்!

மலேசியாவில் பயிலும் ஒவ்வோர் இந்திய மாணவரும் பட்டதாரியாக விளங்க வேண்டும் என்ற கனவினை நனவாக்கக் கூடிய வல்லமை படிவம் 6க்கு உள்ளதாகக் கூறுகின்றார் அனைத்துலக வங்கிகளில் ஒன்றான சிட்டி குரூப் வங்கியில் (Citigroup) பணமோசடி எதிர்ப்பு (Anti Money Loundering) நிர்வாகத் துறையில் அதிகாரியாக பணியாற்றும் யோகமலர் பரசுராமன். இந்தியர்களின் நிலக் குடியேற்றத் திட்டமான கெட்கோ நிலக்குடியேற்ற கிராமத்தில் பரசுராமன் தண்டுதை திருமதி சின்னம்மா குட்டப்பன் தம்பதியரின் ஐந்து செல்வங்களில் நான்காவது பிள்ளையான லோகமலர் பரசுராமன் தொடக்கக் கல்வியை பகாவ் ஆயர் ஈத்தாம் தோட்டத் தமிழ்ப்பள்ளியில் பெற்ற நிலை யில் இடைநிலைப்பள்ளியை பகாவ் டத்தோ மன்சோர் இடைநிலைப்பள்ளியில் தொடர்ந்து தனது லட்சிய இலக் கான பட்டதாரியாகும் கனவினை மெய்ப்பிக்கும் செயல்பாட்டிற்கு படிவம் 6க்கான கல்வியே துணை என்பதை முழுமையாக உணர்ந்து அதே பள்ளியில் எஸ்.டி.பி.எம். தேர்வினை எழுதியதாக குறிப் பிட்ட வங்கியின் அதிகாரியான லோகமலர் பரசுராமன் தனது இளங்கலை பட்டப் படிப்பினை மலேசிய வட பல்கலைக் கழகத்தில் (Universiti Utara Malaysia - UUM) வங்கித் துறையில் மேற்கொண்டு பட்டதாரியாகியதாகவும் தெரிவித்திருந்தார். தமிழ்ப் பள்ளியிலிருந்து இடை நிலைப் பள்ளிக்குச் செல்லும் போது இருந்த தாழ்வு மனப் பான்மையை படிவம் 6க்கான கல்வி முற்றிலும் அகற்றியதாகத் தெரிவித்துள்ள லோகமலர் பரசுராமன் படிவம் 6க்கான கல்வியின்போது கிடைத்த அனுபவங்கள் தனது தன்னாளு மையை வளர்த்ததாகவும் கூறினார். பல்கலைக் கழக கல்வியின்போது பல்வேறு வகையான கல்வி நடவடிக்கைகளில் சிறந்து விளங்குவதற்கு தனது 6ஆம் படிவக் கல்வியின் அனுபவம் பேருதவியாக இருந்ததன் விளை வால் பிற இன மாணவர்களோடு போட்டியிடும் ஆற்றலும் பல் கலைக் கழகத் தேர்வுகளில் சிறந்த தேர்ச்சியைப் பெற வும் வாய்ப்பளித்ததாகவும் கூறிய அவர், எஸ்பிஎம் தேர்வினை எழுதி முடிவிற்காகக் காத்திருக்கும் இந்திய மாணவர்கள் தயங்காமல் படிவம் 6இல் படிக் கும் வாய்ப்புகளுக்கு முன்னுரிமை வழங்க வேண்டும் எனவும் கேட்டுக் கொண்டார். இரப்பர் மரம் வெட்டும் தொழிலாளர்களாக வேலை செய்த பரசுராமன், திருமதி சின்னம்மா தம்பதியர் தங்களின் ஐந்து குழந்தைகளுக்கு சிறந்த கல்வி வாய்ப்பினை ஏற்படுத்தி பட்டதாரிகளை உருவாக்கியிருக்கும் சாதனையில் லோகமலர் பரசுராமனும் அவருடைய தம்பியும் எஸ்டிபிஎம் தேர்வினை எழுதி அரசாங்கப் பல்கலைக் கழகங்களில் பயின்றுள்ளதைப் போல மற்ற இந்திய மாணவர்களும் பயனுற வேண்டும் என்பதே இலக்காக இருக்க வேண்டும்.


அமெரிக்காவுக்கு ஐ.நா. சபை எச்சரிக்கை ‘ஈரான் அணு ஒப்பந்தத்தில் இருந்து வெளியேறினால் ஆபத்து’

நியூயார்க்,

 ஈரான் அணு ஆயுத திட்டங்களை நிறுத்திக்கொள்ளவும், பிரதிபலனாக அந்த நாட்டின் மீது விதிக்கப்பட்ட பொருளாதார தடைகளை மேற்கத்திய நாடுகள் விலக்கிக் கொள்ளவும் அது வழிவகுத்து உள்ளது.

ஆனால் இந்த ஒப்பந்தத்தில் இருந்து வெளியேற அமெரிக்க ஜனாதிபதி டிரம்ப் பரிசீலித்து வருகிறார். 12–ந் தேதிக்குள் இதில் முக்கிய முடிவு எடுக்கப்படும் என அவர் அறிவித்து உள்ளார்.

அதற்கு ஏற்ற வகையில், ஈரான் அணு ஆயுத ஒப்பந்தத்தை மீறி செயல்பட்டு வந்து உள்ளது என்பதற்கு தன்னிடம் ஆதாரம் இருப்பதாக இஸ்ரேல் பிரதமர் பெஞ்சமின் நேட்டன்யாஹூ கூறி பரபரப்பை ஏற்படுத்தி இருக்கிறார்.

இந்த நிலையில், ஐ.நா. சபையின் பொதுச்செயலாளர் ஆன்டனியோ குட்டரெஸ் பி.பி.சி. நிறுவனத்துக்கு பேட்டி அளித்தார். அப்போது அவர் கூறுகையில், ‘‘ஈரான் அணு ஆயுத தவிர்ப்பு ஒப்பந்தம், ராஜ்யரீதியிலான முக்கியமான வெற்றி ஆகும். அதை பராமரித்து வர வேண்டும். நல்லதொரு மாற்றை உருவாக்காமல், இந்த ஒப்பந்தத்தை அழித்து விடக்கூடாது’’ என்று வலியுறுத்தினார்.

தொடர்ந்து அவர் கூறும்போது, ‘‘(ஈரான் அணு ஆயுத ஒப்பந்தத்தில் இருந்து அமெரிக்கா விலகினால்) அது ஆபத்தான காலகட்டத்தை நாம் எதிர்கொள்ள வேண்டியதாகி விடும்’’ என்று குறிப்பிட்டார்.

அதாவது, போர் மூளும் நிலை உருவாகக்கூடும் என்பதையே ஐ.நா. சபை பொதுச்செயலாளர் ஆன்டனியோ குட்டரெஸ் சூசகமாக எச்சரித்து உள்ளதாக சர்வதேச நோக்கர்கள் கருதுகின்றனர்.


வட கொரியவில் அணு ஆயுதங்கள் முழுவதுமாக ஒழிக்கப்படும்-கிம் ஜாங் அன் உறுதி

சிங்கப்பூர்

உலக நாடுகளின் எதிர் பார்ப்புகளின் படி   திட்டமிட்ட படி  இன்று காலை  சிங்கப்பூர் சென்டோசா தீவில் உள்ள நட்சத்திர ஓட்டலில், வடகொரியா அதிபர் கிம் ஜாங் அன் - அமெரிக்க அதிபர் டொனால்டு டிரம்ப் இடையேயான சந்திப்பு நடைபெற்றது.  உலக நாடுகள் உற்று நோக்கிய இந்த சந்திப்பு சுமார் 41 நிமிடங்கள் நீடித்தது. இரு நாட்டு தலைவர்களும் நேரடியாக சந்தித்துக்கொள்வது வரலாற்றில் இதுதான் முதல் தடவையாகும்.

சிங்கப்பூரில் வரலாற்று சிறப்புமிக்க ஒப்பந்தங்களில் அமெரிக்கா அதிபர் டொனால்ட் ட்ரம்ப்- வடகொரியா அதிபர் கிம் ஜாங் உன் ஆகியோர் இன்று கையெழுத்திட்டனர். அணு ஆயுதங்கள் இல்லாத நாடாக வடகொரியா மாறும் என்று டிரம்ப்பும் உலகின் மிகப் பெரிய மாற்றத்தைக் காண பழைய சம்ப வங்களை மறப்போம் என கிம்மும் நம்பிக்கை தெரிவித்தனர்.

இரு தலைவர்களும் கையெழுத்திட்ட  ஆவணம் என்ன என்பது பற்றி இன்னும் தகவல் வெளியாகவில்லை.டிரம்ப் இது குறித்து கூறும் போது  "அழகான விரிவான ஆவணம்," என் அகூறினார்  ஆனால் அதில் உள்ளவிவரங்கள்  தெரிவிக்கப்படவில்லை.செய்தியாளர்கள் மாநாட்டில் "இந்த பெரிய ஆவணம்" மற்றும் அது பகிரங்கமாக வழங்கப்படும் என்று சுட்டிக்காட்டப்பட்டது.டிரம்ப் அவர் கிம் உடனான "சிறப்பு பத்திரத்தை" உருவாக்கியதாக கூறினார்.

வட கொரியவில் அணு ஆயுதங்கள் முழுவதுமாக ஒழிக்கப்படும் என அதன் தலைவர் கிம் அறிவித்து உள்ளார்


போராட்டம் தற்காலிக வாபஸ்- முதல்வர் பழனிசாமியை சந்தித்தபின் அய்யாக்கண்ணு அறிவிப்பு!

விவசாயிகள் கோரிக்கை தொடர்பாக முதலமைச்சர் எடப்பாடி பழனிசாமியை, தென்னிந்திய நதிகள் இணைப்பு விவசாயிகள் சங்கத் தலைவர் அய்யாக்கண்ணு தலைமைச் செயலகத்தில் சந்தித்துப் பேசினார். டெல்லி ஜந்தர் மந்தரைத் தொடர்ந்து சென்னையில் போராட்டத்தைத் தொடங்கினர் தமிழக விவசாயிகள். வறட்சி நிவாரணம், விவசாய கடன் தள்ளுபடி, காவிரி மேலாண்மை வாரியம் உள்ளிட்ட பல்வேறு கோரிக்கைகளை வலியுறுத்தி தேசிய தென்னிந்திய நதிகள் இணைப்பு விவசாயிகள் சங்க ஒருங் கிணைப்பாளர் அய்யாக்கண்ணு தலைமையில் டெல்லி ஜந்தர் மந்தரில் 41 நாள் போராட்டம் நடத்தப்பட்டது. முதல்வர் பழனிசாமி, விவசாயிகளை சந் தித்து பேசி போராட்டத்தை வாபஸ் பெற வைத்தார். ஆனால் முதல்வர் கொடுத்த வாக்குறுதிகளை நிறைவேற்றாததால் சென்னையில் போராட்டத்தை தொடங்கி உள்ளனர் விவசாயிகள். இந்நிலையில் இன்று முதல்வரை சந்தித்த பிறகு செய்தியாளர்களுக்கு பேட்டி அளித்த அய்யாக்கண்ணு, ’கரும்பு விவசாயிகளுக்கு நிலுவை தொகை ஒரு மாதத்தில் வழங்கப்படும் என்று முதல்வர் உறுதி அளித்துள்ளார்.மேலும் இரண்டு மாதத்துக்குள் முதல்வர் கோரிக்கைகளை நிறைவேற்றவில்லை என் றால் போராட்டம் தொடரும்’ என்று கூறினார். போராட்டத்தை அவர்கள் தற்காலிக வாபஸ் பெற்றுள்ளனர்!


தமிழுக்கு கிடைத்த பெருமை’- 7-வது முறையாக தேசிய விருது

டெல்லியில் 64-வது தேசிய திரைப்பட விருதுகள் இன்று காலை அறிவிக்கப்பட்டன. இயக்குநர் ப்ரியதர்ஷன் தலைமையிலான குழு விருதுகளை அறி வித்தது. சிறந்த தமிழ் படத்துக்கான தேசிய விருது 'ஜோக்கர்’ படத்துக்கு கிடைத்துள்ளது. சிறந்த திரைப்பட எழுத்தாளருக்கான தேசிய விருது தனஞ் செயனுக்கு கிடைத்துள்ளது. விஜய் சேதுபதி நடிப்பில் வெளியான ’தர்மதுரை’ படத்தில் வரும், ’எந்தப் பக்கம்’ என்னும் பாடலுக்காக பாடலாசிரியர் வைர முத்துவுக்கு தேசிய விருது கிடைத்துள்ளது. சிறந்த பாடலாசிரியருக்கான தேசிய விருது அறிவிக்கப்பட்டுள்ளது மகிழ்ச்சி அளிப்பதாக வைரமுத்து தெரிவித்துள்ளார். ”ஏழாவது முறையாக தேசிய விருது கிடைத்தது தமிழுக்கு கிடைத்த பெருமை. எனக்கு விருது கிடைத்ததில் பெருமை மொழிக்குத்தான். நான் வெறும் கருவிதான். நான் தர்மதுரை படத்தில் எழுதிய ’எந்தப் பக்கம்’ என்னும் பாடல் தற்கொலைக்கு எதிரானது. 'தர்மதுரை' படத்தில் நடித்த அனைவருக்கும் நன்றி” என்று வைரமுத்து கூறியுள்ளார்.


தூத்துக்குடி துப்பாக்கிச்சூடு சம்பவத்திற்கு மத்திய, மாநில அரசுகள் பொறுப்பேற்க வேண்டும்- விஜயகாந்த்

சென்னை:

தூத்துக்குடியில் ஸ்டெர்லைட் ஆலைக்கு எதிராக போராடியவர்கள் மீது போலீசார் நடத்திய துப்பாக்கிச் சூட்டில் 13 பேர் கொல்லப்பட்டனர். இதற்கு கண்டனம் தெரிவித்து தமிழகம் முழுவதும் போராட்டங்கள் நடைபெற்று வருகின்றன. தூத்துக்குடி துப்பாக்கிச் சூட்டிற்கு கண்டனம் தெரிவித்து தமிழகம் முழுவதும்   தே.மு.தி.க. சார்பில் கண்டன் ஆர்ப்பாட்டம் நடைபெற்றது.

சென்னையில் கலெக்டர் அலுவலகம் முன், கட்சியின் பொதுச்செயலாளர் விஜயகாந்த் தலைமையில் போராட்டம் நடத்து. அப்போது, போலீஸ் துப்பாக்கிச் சூடு நடத்தியதைக் கண்டித்து முழக்கங்கள் எழுப்பினர். மேலும் ஸ்டெர்லைட்டை மூட வேண்டும் என்றும் வலியுறுத்தி கோஷங்கள் எழுப்பினர்.

ஆர்ப்பாட்டத்திற்கு பிறகு தேமுதிக பொதுச்செயலாளர்   விஜயகாந்த் நிருபர்களுக்கு பேட்டி அளித்தார். அப்போது அவர் கூறியதாவது:-

தூத்துக்குடி துப்பாக்கிச்சூடு சம்பவத்திற்கு மத்திய, மாநில அரசுகள் பொறுப்பேற்க வேண்டும்; ஸ்டெர்லைட் ஆலையை உடனே மூடவேண்டும் என கூறினார்.


பேருந்துடன் கார் மோதி ஒருவர் பலி, மூவர் காயம்

சுங்கை சிப்புட் ஈப்போ - கோலக்கங்சார் சாலையில் சுங்கை சிப்புட் கம்போங் காரை அருகில் பேருந்து மற்றும் பெரோடுவா மைவி காரும் மோதிக்கொண் டதில் கார் ஓட்டுநர் பலியானார்.முகமட் பர்ஹான் ரசாலி (வயது 24) என்று அடையாளம் காணப்பட்ட கார் ஓட்டுநர் காரினுள் சிக்கிக்கொண்டு நிகழ்விடத்திலேயே மரண மடைந்தார். மேலும் பேருந்து ஓட்டுநரும் இரண்டு பயணிகளும் காயமடைந்தனர். ஈப்போவிலிருந்து வந்து கொண்டிருந்த அந்தக் கார் கட்டுப்பாட்டை இழந்து சாலையின் எதிர்புறத்தில் வந்துகொண்டிருந்த பேரா டிரான்சிட் பேருந்துடன் மோதியதாகப் பூர்வாங்க விசாரணையிலிருந்து தெரிய வருவதாக சுங்கை சிப்புட் மாவட்ட போலீஸ்படைத் தலைவர் சூப்ரிண்டெண்டன் அப்துல் பத்தா அப்துல் ரஹ்மான் தெரிவித்தார்.


தூத்துக்குடிக்கு மத்திய படைகளை அனுப்பத் தயார்! - உள்துறை அமைச்சகம்

தூத்துக்குடியில் சட்டம் ஒழுங்கைக் கட்டுக்குள் கொண்டுவர மத்திய படைகளை அனுப்ப தயாராக இருப்பதாக மத்திய உள்துறை அமைச்சகம் தெரிவித்துள்ளதாக தகவல்கள் வெளியாகியுள்ளன.

தூத்துக்குடி மாவட்டத்தில் உள்ள ஸ்டெர்லைட் தாமிர உருக்காலை விரிவாக்கம் மற்றும் ஏற்கெனவே இருக்கும் ஆலையை மூடக்கோரி, தூத்துக்குடி மற்றும் சுற்றுப்புற கிராமங்களைச் சேர்ந்த பொதுமக்கள் போராட்டம் நடத்தி வந்தனர். போராட்டத்தின் நூறாவது நாளான நேற்று, பேரணியாக சென்ற பொதுமக்கள் மீது காவல்துறையினர் தடியடி நடத்தினர். இதனால் ஆத்திரமடைந்த பொதுமக்கள் காவல்துறையினர் மீது பதில்த்தாக்குதல் நடத்தவே, அங்கு வன்முறை வெடித்தது. அப்போது, காவல்துறையினர் பொதுமக்களின் மீது துப்பாக்கிச்சூடு நடத்தியதில் இன்றுடன் சேர்த்து இதுவரை உயிரிழப்பு எண்ணிக்கை 13ஆக உயர்ந்துள்ளது.

இந்நிலையில், தூத்துக்குடி மாவட்டத்தில் நடைபெற்ற போராட்டத்தில் வன்முறை வெடித்தது மற்றும் துப்பாக்கிச்சூடு நடத்தப்பட்டது குறித்து மத்திய உள்துறை அமைச்சகம் தமிழக அரசிடம் அறிக்கை கேட்டிருந்தது. தற்போது, தூத்துக்குடி மாவட்டத்தில் சட்டம் ஒழுங்கு பிரச்சனைகளைக் கட்டுக்குள் கொண்டுவர தமிழக அரசுக்கு உதவத் தயாராக இருப்பதாகவும், தேவைப்பட்டால் மத்திய பாதுகாப்பு படையினரை தூத்துக்குடிக்கு அனுப்பிவைக்க மத்திய அரசு தயாராக இருப்பதாகவும் மத்திய உள்துறை அமைச்சரகம் தெரிவித்துள்ளதாக தகவல்கள் தெரிவிக்கின்றன.

மேலும், தமிழக காவல்துறையினர் போராட்டக்காரர்களை அடக்க முடியாமல் திணறுவதாகவும், துணை ராணுவப் படையினரை பாதுகாப்பிற்காக அனுப்பி வைக்குமாறும் தமிழக அரசின் தலைமைச் செயலாளர் கிரிஜா வைத்தியநாதன் மத்திய அரசுக்கு வேண்டுகோள் விடுத்துள்ளார். இதையடுத்து, தூத்துக்குடி நோக்கி துணை ராணுவம் வருவதாக தகவல்கள் வெளியாகியுள்ளன.


மின்தூக்கியில் மாதிடம் கொள்ளையிட்டவன் குண்டர் கும்பலைச் சேர்ந்தவன். போலீசார் அம்பலப்படுத்தினர்.

கோலாலம்பூர்,

கடந்த  வாரம் தாமான் முத்தியாரா எம்.ஆர்.டி. நிலைய மின் தூக்கியில் ஒரு மாதை தாக்கி அவரிடம்  கொள்ளையிட்ட 26 வயது சந்தேகப்பேர்வழி  ஓர் அபாயகரமான குண்டர் கும்பலைச் சேர்ந்தவன் என்பதை போலீசார்  நேற்று அம்பலப்படுத்தினர். எனினும் பிப்ரவரி  14 ஆம் தேதி நிகழ்ந்த சம்பவத்தின் போது, அந்த சந்தேகப்பேர்வழி  ஒரு தனி ஆளாக செயல்பட்டதாக மாநகர் போலீஸ் தலைவர் ஆணையர் டத்தோ ஸ்ரீ மஸ்லான்  லாஸிம் கூறினார்.

Read More: Malaysia Nanban Tamil Daily on 20.2.2019


சீனாவில் நாய்கறி திருவிழா: அலைமோதிய மக்கள்

பீஜிங் சீனாவில் ஒவ்வொரு ஆண்டும் நாய்கறி திருவிழா நடைபெறுவதும் அதற்காக பல ஆயிரக்கணக்கான நாய்களை கொன்று விதவிதமான உணவை தயாரித்தும் வழக்கம். ஆனால் சமூக அமைப்புகள் மற்றும் விலங்கியல் ஆர்வலர்கள் இதற்கு கடும் எதிர்ப்பு தெரிவித்ததால் நாய்கறி திருவிழா நடத்த சீன அரசு தடை விதித்திருந்தது. ஆனாலும் நேற்று தடையை மீறி சீனாவில் பல இடங்களில் நாய்கறி திருவிழா நடைபெற்றது. நாய்களை கொன்று அதன் கறிகளை வைத்து விதவிதமான உணவு தயாரித்து காட்சிக்கு வைத்து இருந்தனர். இறைச்சி கடைகளிலும் ஏராளமான நாய்களை கொன்று தொங்கவிட்டு இருந்தனர்.


வெளிநாட்டுத் தொழிலாளர்களுக்கான ஓராண்டு லெவி கட்டணம் வெ.10,000.

கோலாலம்பூர்,

அந்நியத் தொழிலாளர்கள் தங்களின் ஓராண்டு லெவி கட்டணமான வெ.10,000-இல் 80 விழுக்காட்டை தாங்களே செலுத்த வேண்டும் என்பதுடன் எஞ்சிய 20 விழுக் காட்டை மட்டுமே முதலாளிகள் ஏற்றுக்கொள்வர் என்று நிதி அமைச்சர் லிம் குவான் எங் நேற்று அறிவித்தார். அரசாங்கத்திற்கு சேர வேண்டிய நிதி ஆதாயங்களில் இழப்பு ஏற்படாமல் இருப்பதை இது உறுதி செய்யும் என்று அவர் கூறினார்.

Read Nore: Malasyia Nanban Tamil Daily on 25.9.2018


நாட்டைச் சீர்குலைத்த நயவஞ்சகர்கள். ஊழல் அரசியல்வாதிகளை சுல்தான் நஸ்ரின் ஷா சாடினார்.

புத்ராஜெயா,

ஊழல் கறைபடிந்த அரசியல்வாதிகளே மக்களின் மிகவும் ஆபத்தான எதிரிகள் ஆவர் என்று மேன்மை தங்கிய பேரா சுல்தான் நஸ்ரின் முய்ஸுடின் ஷா நேற்று எச்சரித்தார். மேலும், அவர்களை நயவஞ்சகர்கள் என்றும் நாட்டின் சீர்குலைந்து வரும் உயர்நெறிக்கு அவர்களின் பேராசையே காரணம் என்றும் கூறினார்.இத்தகைய சீர்கெட்ட தலைவர்களால் ஏற்படக்கூடிய ஆபத்துகள் பற்றி திருக்குர்ஆனில் அல்லாஹ் முன்கூட்டியே எச்சரித்திருப்பதாக மாட்சிமை தங்கிய துணைப் பேரரசருமான அவர் தெரிவித்தார்.

Read More: Malaysia Nanban Tamil Daily on 21.11.2018


பன்னீர்செல்வம் அணிக்கு செல்கிறார்களா வளர்மதி, சி.ஆர்.சரஸ்வதி?

ஜெயலலிதாவின் மறைவுக்குப் பிறகு சசிகலா அணி, ஓ.பன்னீர்செல்வம் அணி என அ.தி.மு.க இரண்டாக பிரிந்தது. இதையடுத்து, எடப்பாடி பழனி சாமி தமிழக முதல்வராக பதவியேற்றார். இதன் பிறகு சட்டசபையில் நம்பிக்கை வாக்கெடுப்பு நடந்தது. அதில் எடப்பாடி பழனிசாமி வெற்றி பெற்றார். பன்னீர்செல்வம் அணியில் தற்போது 12 எம்.எல்.ஏக்கள் உள்ளனர். மேலும், 10 எம்.பி-க்களும் பன்னீர்செல்வம் அணியில் உள்ளனர். குறிப்பாக, அவைத் தலைவர் மதுசூதனன், பொன்னையன் உள்பட முன்னாள் எம்.எல்.ஏக்கள், எம்.பிக்கள் உள்ளிட்ட பலர் அவரது அணியில் உள்ளனர். அதேபோல், தியாகு, பாத்திமா பாபு , நிர்மலா பெரியசாமி உள்ளிட்ட நட்சத்திரப் பேச்சாளர்கள் பலர் பன்னீர்செல்வம் அணியில் இணைந்தனர். இந்நிலையில், அக்கட்சியின் செய்தித் தொடர்பாளர் சி.ஆர். சரஸ்வதி, தமிழ்நாடு பாடநூல் நிறுவனத் தலைவரும் முன்னாள் அமைச்சருமான பா.வளர்மதி ஆகியோர் பன்னீர்செல்வம் அணியில் இணைய உள்ளதாக தகவல் வெளியாகியுள்ளது. தினகரன் அணி மீதான நம்பிக்கையை இழந்ததால் அவர்கள் இந்த முடிவு எடுத்திருப்பதாக கூறப்படுகிறது.


பாடாய் படுத்தியெடுத்த சென்சார் யூஏ சான்றிதழுடன் திரும்பியது ‘

எக்ஸட்ரா எண்டர்டெய்ண்மெண்ட் சார்பாக மதியழகன், ரம்யா  தயாரித்துள்ள படம் ‘மறைந்திருந்து பார்க்கும் மர்மமென்ன”. இயக்குநர் மோகன்ராஜாவின் உதவியாளர் ராகேஷ் இயக்கியுள்ள இந்தப்படத்தில் ‘திலகர்’ துருவா ஹீரோவாக நடிக்க, ஹீரோயின்களாக ஐஸ்வர்யா தத்தாவும், அஞ்சனாவும் நடிக்கின்றனர். இவர்களுடன் சக்ரவர்த்தி, சரண்யா பொன்வண்ணன், ராதாரவி நாகிநேடு மனோபாலா அருள்தாஸ் ‘மைம்’கோபி, ‘சதுரங்க வேட்டை’ புகழ் வளவன் ’நான் மகான் அல்ல’ ராம்ஸ் மற்றும் நிறைய அறிமுகங்களும் நடிக்கின்றனர்.

இந்த தலைப்பிற்கும் கதைக்கும் மிக நெருங்கிய தொடர்பு இருக்கிறது. காரணம் இன்று சமூகத்தில் நடக்கும் சிறுசிறு குற்றங்களை மையப்படுத்தி கதை நகர்கிறது. இன்று பெண்கள் தாங்கள் தங்கள் சுதந்திரத்தோடு இயங்கும்போது,  பலவிதமான பிரச்சனைகளை சந்திக்கிறார்கள்.  சமூகத்தில் ஒரு ஆண் எதிர்கொள்ளக்கூடிய சுதந்திரத்தின் எல்லை  பெண்களுக்கு உண்டா என்று கேட்டால்... இல்லை. இன்னும் பாரதியின் கனவு முழுமை பெறவில்லை. இன்னும் பயத்தோடவேதான் பெண்கள் தங்கள் வெளியில் நடமாடும் சுதந்திரத்தை அனுபவிக்கிறார்கள் என்பேன் என்கிறார் இயக்குநர் ராகேஷ்.

மேலும் அவர் கூறியதாவது, காதல், காமம், கற்பழிப்பு, கந்துவட்டி, உரிமை மீறல், வரதட்சணை என பெண்களைச் சுற்றி நிற்கும் சமூகத்தின் வேலிகள் அவ்வளவு சாத்தியமாக்கிவிடவில்லை அவர்களின் சுதந்திரத்தை. வேலையிடங்களில் நேர்கிற பாலியல் ரீதியான தொந்தரவுகள், அவமானத்தைக் கொண்டுவரும் வீடியோக்கள் என அவர்களின் சுதந்திரமும் உரிமையும் ஒருவித பயத்தோடுதான் அனுபவிக்க முடிகிறது. அப்படி அவர்கள் வெளியுலகில் சமூகத்தில் சாதாரணமாக இயங்கும்போது நேரக்கூடிய ஒரு மிக மிக முக்கியமான பிரச்சனையை மறைந்திருந்து பார்க்கும் மர்மமென்ன படம் பேசுகிறது. பெண்களின் அழகு என்பது அவர்களின் நடவடிக்கைகளிலும், ஆளுமையிலும் தான் இருக்கிறது. தவிர,  அவர்கள் அணியும் ஆபரணங்களில் அல்ல.  அந்த ஆபரணங்களால் பெண்களுக்கு விளைவது தொல்லையே..

பெண்களுக்கு அழகு புன்னகைதானேயொழிய பொன்னகை அல்ல. சில பெண்கள் விழா நாட்களில் அளவுக்கதிகமாக நகைகள் அணிவதைப் பார்த்திருக்கிறோம். நகை அணிவது ஒரு கூடுதல் அழகுதான். ஆனால் அளவுக்கதிகமான அணிகலன்கள் கண்ணை உறுத்தும். சில பெண்கள் சுயதம்பட்டத்திற்கோ, பெருமைக்காகவோ நகைக்கடை போலவே காட்சியளிப்பார்கள். அப்படிப்பட்ட பெண்கள் ஒன்றை மட்டும் கருத்தில் கொள்ள வேண்டும். சமூக விரோதிகள் கடவுளின் கழுத்தில் கூட கை வைக்கத் தயங்குவதில்லை.

அளவான அணிகலன்களோடு  வெளியே செல்லும்போது இழப்புகள் இருக்காது. நகை போனாலும் பரவாயில்லை. உயிர் போனால் என்னாவது? கோடிக்கணக்கில் பணம் இருந்தாலும் பாக்கெட்டிலா எடுத்துக்கொண்டா சுற்றுகிறோம்? அதிக நகை என்பது எதிர்காலத்திற்கான சேமிப்பாக இருக்கட்டும். அளவுக்கதிகமான நகையோடும், ஒரேமாதிரியான நடவடிக்கைகளை தினந்தோறும் செய்வதும் பெண்களுக்கான ஆபத்தை வீடுதேடி அழைத்து வருகிறது. பெண்களின்  பாதுகாப்பை பற்றி வலியுறுத்த எடுக்கப்பட்டுள்ள இந்தப்படத்திற்கு சென்ஸார் வாங்குவதற்குள் நாங்கள் பட்ட பாடு சொல்லி மாளாது என கலங்குகிறார் இயக்குநர் ராகேஷ். இன்று படம் இயக்கவே  என்ன பாடு என்பது சொல்லித் தெரியவேண்டியதில்லை.

ஆனால் இங்கு இதை எடுக்கலாம். இதை எடுக்கக்கூடாது என்ற முன் அறிவுறுத்தல் இல்லாத அல்லது இதை ஏற்றுக்கொள்வார்கள் இதை ஏற்றுக்கொள்ள மாட்டார்கள் என்ற எந்தவித வழிகாட்டுதலுமில்லாத ஒரு குருட்டுத்தனமான நம்பிக்கையில்தான் படமெடுக்க வேண்டியுள்ளது. காட்சிகள் அமைத்து அதை படமாக்கி காட்சிகளைக் கோர்த்து முழுமை பெற்ற ஒரு படமானபின் அதை இருக்கக்கூடாது என்கிறார்கள். அப்போ அந்த காட்சியை உருவாக்க செலவழித்த பணம் எல்லாம் வீண்தானே? ஒரு சென்ஸார் போர்டு உறுப்பினர்க்கு இந்த காட்சி படத்தில் இருக்கக்கூடாது என சொல்லத் தெரிகிறது. அது ஏன் இருக்கக்கூடாது என அவருக்கு சொல்லத் தெரியும்போது... அது ஏன் ஒரு இயக்குநருக்கு தெரியாமல் போகிறது என்ற கேள்வி வருகிறதே? அதற்கான பதில் என்ன?

அப்படி எந்த விதிகளும் வரைமுறைகளும் இந்த சென்ஸாரில் தெளிவாக இல்லை. இந்த சினிமா எடுப்பவர்களுக்கு அந்த வழிகாட்டுதல் ஒரு புத்தகமாகவோ அல்லது வகுப்பாகவோ சொல்லிக்கொடுக்கப்பட்டிருக்கி
றதா என்றால், இல்லை என்றே சொல்வேன். அப்படியொரு திட்டவட்டமான விதிமுறைகள் ஏன் இல்லை என்பது என் கேள்வி? ஆளுங்கட்சியின்போது படம் எடுத்தால் எதிர்க்கட்சித் தலைவரைப் பற்றி வரும் கமெண்டுகள் அல்லது அவரைப் பற்றிய தவறான காட்சிகள் அனுமதிக்கப்படும்.

ஆளுங்கட்சியில் உள்ளவர் பற்றி அதே வார்த்தையில் அதே வார்த்தையால் காட்சிப்படுத்தப்பட்டால் அந்தக்காட்சி வெட்டப்படும். இதுதான் சென்ஸார்.

இந்தப் படத்தின் துவக்கத்தில் இடம்பெற்றுள்ள ஒருசில ரத்தக் காட்சிகளுக்காக, சில இடங்களில் கட் கொடுக்கப்பட்டது. அப்படியும் சென்ஸார் கிடைக்கவில்லை. ரிவைசிங் கமிட்டிக்கு சென்று படாதபாடு பட்டபின்னரே யூஏ சான்றிதழ் கிடைத்திருக்கிறது.

இத்தனைக்கும் பெண்களுக்கு விழிப்புணர்வு ஏற்படுத்தும் படம். அவர்களுக்கு நேரும் சில பிரச்சனைகளுக்கான  தீர்வுகளையும் முன் வைத்திருக்கிறது இந்தப்படம். அப்படிப்பட்ட படத்தையே பாடாய்ப்படுத்தித்தான் சென்சார் சான்றிதழ் வழங்கியிருக்கிறார்கள்.

சமீபத்தில் வெளியான ஒரு படத்தில் பேச்சுவழக்கில் இருக்கும் ஒரு வார்த்தையை அனுமதித்த சென்சார், அதே வார்த்தையை இந்தப்படத்தில் அனுமதிக்க மறுத்துள்ளது. அதேபோல ரத்தக்காட்சிகளுடன் சில படங்களுக்கு "யூ" சான்றிதழ் கொடுத்திருக்கும் அதே சென்சார் தான், இந்தப்படத்திற்கு யூஏ சான்றிதழ் வழங்கியிருக்கிறது என்பதை என்னவென்று சொல்வது..? படம் எடுப்பதைவிடக் கொடூரம் இந்த சென்ஸாரில் சான்றிதழ் வாங்குவதுதான். சான்றிதழ் வாங்குவதற்கு மட்டுமே ஆறு மாதங்களுக்கு மேல் ஆகிவிட்டது. என்ன பாடாய்ப்படுத்தினாலும் இறுதியில் சமூகத்திற்குத்தேவையான ஒரு கருத்தை முன்வைத்திருக்கிறோம் என்பதுதான் நிறைவு எனக் கலங்குகிறார் இயக்குநர் ராகேஷ்.

இந்தப்படத்தின் ஒளிப்பதிவை முத்தையா கையாள, கோலிசோடா2 படத்தின் இசையமைப்பாளர் அச்சு இசையமைத்துள்ளார், எடிட்டிங்கை ஷான் லோகேஷும், பாடல் வரிகளை பா.விஜய்யும், மீனாட்சி சுந்தமும் எழுத, கலையை ரெம்போன் பால்ராஜூம் (பாபநாசம், தனி ஒருவன்), சண்டைப் பயிற்சியை விமலும் அளித்துள்ளனர். படத்தின் வெளியீடு தேதி குறித்து விரைவில் அறிவிக்கப்பட இருக்கிறது.


மகாதீர், அன்வாரின் படன்க்கள் சாயம் பூசப்பட்டு மறைப்பு

பாயான்பாரு,

பக்காத்தான் ஹராப்பான் அவைத் தலைவர் துன் டாக்டர் மகாதீர் முகமட்டின் படத்தை விளம்பர பலகைகளில் இருந்து வெட்டி அகற்றுவதற்கு பதிலாக அவருடைய படத்திற்கு சாயம் பூசப்பட்டு மறைக்கப்படும் நடவடிக்கை தொடங்கப்பட்டுள்ளது. பகாங்கின் இண்ட்ரா கோத்தா, சிலாங்கூரின் பாண்டான் உட்பட பல இடங்களில் டாக்டர் மகாதீரின் படம் மறைக்கப்பட்டிருப்பதாக பிகேஆரின் பாயான் பாரு நாடாளுமன்ற வேட்பாளர் சிம் ஸி ஸின் கூறினார்.சில விளம்பர பலகைகளில் டாக்டர் மகாதீர், டத்தோஸ்ரீ அன்வார் இப்ராஹிம் ஆகியோரின் படங்கள் கருப்பு சாயம் பூசப்பட்டு மறைக்கப்பட்டுள்ளன என்று சிம் குறிப்பிட்டார்.

Read More: Malaysia Nanban Tamil Daily on 3.5.2018


ஒருவர் எத்தனை ஆண்டு காலம் உயிர் வாழ்வார் என கண்டறிய புதிய தொழில் நுட்பம்

ஒருவர் எத்தனை ஆண்டு காலம் உயிர் வாழப் போகிறார் என்பதை கண்டுபிடிக்க ஒரு புதிய செயற்கை நுண்ணறிவு தொழில்நுட்பத்தை (Artificial intelligence - AI) ஆராய்ச்சியாளர்கள் கண்டுபிடித்துள்ளனர்.தெற்கு ஆஸ்திரேலியாவில் உள்ள அடிலெய்டு பல்கலைகழகத்தின் ஆராய்ச்சியாளர்கள், இந்த புது செயற்கை நுண்ணறிவு தொழில்நுட்பத்தை உருவாக்கியுள்ளார்கள். இந்த தொழில்நுட்பமானது, மனித உறுப்புகளை சி.டி.ஸ்கேன் மூலம் புகைப்படம் எடுத்து வைத்து அதை ஆராய்ந்து, அவர் இன்னும் எத்தனை ஆண்டு காலம் உயிருடன் இருப்பார் என்பதை கணக்கிட்டு கூறுகிறது.இந்த செயற்கை நுண்ணறிவு தொழில்நுட்பத்தின் முடிவை மருத்துவர்கள் அளிக்கும் முடிவு களோடு ஒப்பிட்டுப் பார்க்கையில் அது 69 சதவிகிதம் துல்லியமாக இருந்தது தெரியவந்தது. இந்த ஆராய்ச்சிக் கண்டுபிடிப்புக் குழுவில் உள்ள லுக் ஓக்டென்-ரேனர் கூறுகையில்,ஒருவரின் உடலில் வருங்காலத்தில் ஏற்படும் மாற்றங்களை கணிப் பது மிகவும் உபயோகமானது. ஏனெனில் அதற்கு சிகிச்சையளிக்க மருத்துவர்களுக்கு மிகவும் உதவியாக இருக்கும். அதிலும் ஒருவர் எவ்வளவு ஆண்டுகாலம் வாழ்வார், என்பதை மருத்துவர் கண்டுபிடிப்பது மிகவும் அரிதான ஒன்று.அந்த வகையில் ஒருவரின் உட லுக்குள் ஒவ்வொரு உறுப்பின் ஆரோக்கியத்தை கண்டுபிடிக்க, இந்த தொழில்நுட்பம் உதவியாக இருக்கும்.எங்களின் இந்த ஆராய்ச்சி மருத்துவ பட பகுப் பாய்வுத் துறையில் செயற்கை நுண்ணறிவு தொழில்நுட்பத்தின் ஒரு புதிய வாயிலை திறந்துள்ளது. வருங்காலத்தில் இந்த தொழில்நுட்பம் நோய்களை வரும் முன்னபே கண்டறிந்து, அதற்கான சிகிச்சையை முன்கூட்டியே அளிக்க உதவும் என்று கூறியுள்ளார்.


புத்ராஜெயா,

மலேசிய குடியுரிமை விண்ணப்பத்திற்கான அங்கீகாரத்திற்காக காத்திருக்கும் சிறார்கள், அரசாங்கப் பள்ளிகளுக்குச் செல்ல உரிமையுண்டு என்று துணைப்பிரதமர் டத்தோஸ்ரீ அகமட் ஜாஹிட் ஹமிடி தெரிவித்தார். சம்பந்தப்பட்ட பிள்ளைகளுக்கு அங்கீகாரம் கிடைக்கும் வரையில் அந்தப்பிள்ளைகளை அரசாங்கப்பள்ளிகளில் கல்வி அமைச்சு சேர்த்துக்கொள்ள வேண்டும் என்று உள்துறை அமைச்சருமான அகமட் ஜாஹிட் குறிப்பிட்டார்.

இது போன்ற பிரச்சினைகளை யாரும் எதிர்நோக்கியிருந்தால் தமது அமைச்சின் மூலம் தீர்த்துக்கொள்ளலாம் என்றும் அவர் தெரிவித்தார். நேற்று உள்துறை அமைச்சின் மாதாந்திர கூட்டத்திற்கு தலைமையேற்ற பின்னர் செய்தியாளர்களிடம் பேசுகையில் அவர் இதனை தெரிவித்தார்.

சிரம்பானில் ஏழு வயது சிறுமி டர்ஷனா, ஆவணப்பிரச்சினை காரணமாக பள்ளிக்குச் செல்ல இயலாமல் பள்ளியின் வாசலிலேயே காத்திருக்கும் அவல நிலை தொடர்பாக கருத்துரைக்கையில் ஜாஹிட் மேற்கண்டவாறு  தெரிவித்தார்.

Read More: Malaysia nanban News Paper on 12.1.2018


பதவி விலக மொகிதீன்  முடிவு.

ஜொகூர் பாரு,

ஜொகூர் மாநில பெர்சத்து கட்சியின் தலைமைப் பொறுப்பிலிருந்து விலக டான்ஸ்ரீ மொகிதீன் யாசின் முடிவு செய்துள்ளார். அவரின் இடத்தை நிரப்பப்போ வது யார் என்பது நோன்புப் பெருநாளுக்குப் பிறகு தெரிவிக்கப்படும் என கட்சியின் ஊடக இயக்குநர் முகமட் சோலிஹான் பட்ரி கூறினார். அக்கட்சியின் தேசியத் தலைவராகவும் இருக்கும் மொகிதீன், இதன் அதிகாரப்பூர்வ அறிவிப்பை விரைவில் செய்வார் என்றும் அவருக்கு பதிலாக ஜொகூர் மாநில பெர்சத்து கட்சியை வழிநடத்தப்போவது யார் என்பது ஹரிராயாவுக்கு பிறகே தெரியும் என்றும் அவர் நேற்று தெரிவித்தார்.

Read More: Malaysia Nanban Tamil Daily on 29.4.2019


மலேசிய பசுமைத் திட்டத்தின் சாதனை:

100 கோடி மரங்களை நடும் இயக்கம் (2021-2025)

சாதனை
மொத்தமாக நடப்பட்ட மரங்கள்
48,532,186
(13 டிசம்பர் 2022 வரை)
பிரதேசம் வாரியான மர நடவு சாதனை
(மொத்தமாக)
* தீபகற்பம்
22,208,925
* சரவா
15,788,248
* சபா
10,535,013
2021 ஆம் ஆண்டுக்கான மரங்கள் நடவு
26,358,227
மாநில வாரியாக நடவு செய்யப்பட்ட அதிகமான மரங்கள்
(மொத்தமாக)
* சரவா
15,788,248
* சபா
10,535,013
* கிளந்தான்
6,485,687
2022 ஆம் ஆண்டுக்கான மரங்கள் நடவு
22,173,959
(13 டிசம்பர் 2022 வரை)
இலாகா/அரசு நிறுவனம் வாரியான அதிகமான மரங்கள் நடவு
(மொத்தமாக)
* சரவா வன இலாகா
15,144,167
* சபா வன இலாகா
10,159,555
* கிளந்தான் வன இலாகா
5,734,102
அதிகமான மரங்கள் நடவு செய்த தனி நபர்கள்
(மொத்தமாக)
* திரு. கான் சூன் கியாட்
500
* திரு. சில்வெஸ்டர் லூட்டா
360
* திரு. கிளெரென்ஸ் மடியஸ்
336
மரங்கள் நடவு இலக்கு
100,000,000
(5 ஜனவரி 2021 முதல் 31 டிசம்பர் 2025 காலவரைக்குமானது)
நடவு இலக்கு
மரம்/ஆண்டு
20,000,000
/ஆண்டு
நடவு செய்யப்பட்ட
மர வகைகள்
(13 டிசம்பர் 2022 வரை):
1,380 வகைகள்
மலேசிய பசுமைத் திட்ட ஆதரவாளர்கள் பட்டியல்: 100 கோடி மரங்களை நடும் இயக்கம்
* ரன்ஸ்டர் மலேசியா / அல்ட்ராபிரிண்ட் யூனிவர்சல் செண்.  பெர்ஹாட்
* மலேசிய பசுமை தொழில்நுட்ப, வானிலை கார்ப்பரேஷன்
* மிட்சுபிஷி மோட்டோர்ஸ் (ம) செண். பெர்ஹாட்
* பேங்க் நெகாரா மலேசிய தன்னார்வலர்கள்
* மலேசிய வெட்டுமர மன்றம்
* அம்பேங்க் )ம) பெர்ஹாட் / அம்பேங்க் குழும அறவாரியம்
* பெர்மோடாலான் நேஷனல் பெர்ஹாட்
* அங்காத்தான் கோப்பராசி கேபங்சாஅன் மலேசியா பெர்ஹாட்
* டெலிகொம் மலேசியா (டி.எம்.) பெர்ஹாட்
* சன்லைஃப் மலேசியா அசூரன்ஸ் பெர்ஹாட்
* போஸ்டல் ஃபோரம்
* யு.எம்.டபள்யு. ஹோல்டிங்ஸ் பெர்ஹாட்
* இடொட்கோ குரூப் செண். பெர்ஹாட் / அக்சியாட்டா அறவாரியம்
* டச் அண்ட் கோ
“Penghijauan Malaysia” செயலி மற்றும் <www.100jutapokok.gov.my>   அகப்பக்க பயனர்களின் எண்ணிக்கை
(13 டிசம்பர் 2022 வரை)
8,260 பேர்
இயற்கை பாதுகாப்புக்கான அனைத்துலக ஒன்றியம் வெளியிட்டுள்ள அபாயகர வகை அடிப்படையிலான நடப்பட்டுள்ள மரங்கள்
(13 டிசம்பர் 2022 வரை)
* மிகவும் அபாயகரமானவை
95 வகைகள்
282,212 மரங்கள்
* அபாயகரமானவை
64 வகைகள்
602,358 மரங்கள்
* பாதிக்கப்படக்கூடியவை
65 வகைகள்
527,963 மரங்கள்


மக்களின் நம்பிக்கையைக் கவர்வதில் பக்காத்தான் பலவீனமாக உள்ளது

ஷா ஆலம்,

மக்களின் நல்லெண்ணத்தையும் நம்பிக்கையையும் பக்காத்தான் ஹராப்பான் திரும்பப் பெற வேண்டுமானால், இந்தக் கூட்டணி தனது கொள்கைகளையும் சீர்திருத்தங்களையும் மேலும் ஆக்ககரமாக பரப்புவதுடன்  பகிர்ந்து கொள்ளவும் வேண்டும் என்று பிகேஆர் தலைவர் டத்தோஸ்ரீ அன்வார் இப்ராஹிம் கூறினார்.

Read More: Malaysia Nanban Tamil Daily on 6.5.2019


ஆறுவயது கனடிய சிறுமிக்கு கைவிலங்கு!

ரொறொன்ரோ பகுதி பெண் ஒருவர் தனது ஆறுவயது பெண் சிறுமிக்கு பொலிசார் கைவிலங்கிட்டதற்கான காரணத்தை கேட்டுள்ளார். மிசிசாகாவில உள்ள நகனி வே பொது பாடசாலைக்கு பொலிசார் அழைக்கப்பட்டதாக பீல் பிராந்திய பொலிசார் தெரிவித்தனர். குறிப்பிட்ட பெண் வன்முறையாக நடந்து கொள்வதாகவும் தங்களால் அவளை அமைதிப்படுத்த முடியவில்லை எனவும் பொலிசாரிடம் தெரிவிக்கப்பட்டது.கடந்த செப்ரம்பர் மாதம் இச்சம்பவம் நடந்துள்ளது. இவள் தனக்கும் அதே போல் மற்றய மாணவர்கள் மற்றும் ஊழியர்களிற்கும் ஆபத்தாக இருந்ததால் கைவிலங்கு மாட்ட வேண்டியத அவசியமாக இருந்ததென பொலிசார் தெரிவித்துள்ளனர். கைவிலங்கை பயன்படுத்த முன்னர் பொலிசாரும் பாடசாலை சபையும் அவளை அமைதிப் படுத்த பல முயற்சிகளை மேற்கொண்ட போதிலும் பலனளிக்காத காரணத்தால் கைவிலங்கை நாடவேண்டிய நிலை ஏற்பட்டதென தெரிவிக்கப்பட்டுள்ளது.எனினும் பெண்ணின் குடும்பத்தினரும் அவர்களது வக்கீலும் அவள் மீது பயன் படுத்தப்பட்ட சக்தி அதிகமானதென கூறுகின்றனர். அவள் உதைத்தல், கிரீச்சிடுதல், துப்புதல் மற்றும் குத்துதல் போன்ற செயல்களை செய்ததாக குடும்பத்தினரின் வக்கீல் தெரிவித்தார். கைவிலங்கு உபயோகம் அவசியம் என்பது சந்தேகம் என வக்கீல் கருதுகின்றார். பெண் 48இறாத்தல்கள் எடை கொண்டவள். பொலிசார் தகவலை தாயாருக்கு அறிவித்ததும் அவர் சீற்றம் கொண்டதாக கூறப்படுகின்றது. இப்பெண் விடயமாக செப்டம்பர் சம்பவம் பாடசாலை பொலிசாரை அழைக்கும் மூன்றாவது தடவை என தெரிவிக்கப் பட்டுள்ளது. உதைத்தல், குத்துதல் போன்ற வன்முறை நடவடிக்களினால் மற்றவர்களின் பாதுகாப்பு கருதி இவளை தடுக்க அவளை நிதானப்படுத்த வேண்டியது அவசியம் என பொலிசார் தெரிவித்தனர். ஆபிரிக்க கனடிய சட்ட கிளினிக் பாடசாலை மற்றும் பொலிசாருக்கு எதிராக பல குற்றச்சாட்டுக்களை-மனித உரிமைகள் புகார் உட்பட்ட-பதிவு செய்கின்றனர். ஆனால் பொலிசார் தங்கள் நடவடிக்கைகளின் பிரகாரம் நிற்கின்றனர்.இச்சம்பவம் இன வாத நோக்கம் கொண்டதல்ல எனவும் தெரிவித்த பொலிசாரார் நிலைமையை தாங்கள் கையாண்ட விதத்தில் இனம் விளையாடியதென கூறுவது ஒரு அவமானம் என அதிகாரி தெரிவித்துள்ளார். கைவிலங்கிட முன்னர் கையாளப்பட்ட முயற்சிகள் பலனளிக்காத காரணத்தால் இறுதி முயற்சியாக விலங்கிட நேர்ந்ததென பாடசாலை சபையும் பொலிசாரும் தெரிவித்துள்ளனர்.


பிரதமர் துறையின் ஒற்றுமை, மக்கள் நல்வாழ்வுத்துறை அமைச்சராக வேதமூர்த்தி நியமனம்

கோலாலம்பூர்,

ஹிண்ட்ராப் அமைப்பின் தலைவர் பொன். வேதமூர்த்தி  பிரதமர் துறையின் ஒற்றுமை, மக்கள் நல்வாழ்வுத்துறை அமைச்சராக  நேற்று  இங்கு இஸ்தானா நெகாராவில் மாமன்னர்  ஐந்தாவது சுல்தான் முகமட் முன்னிலையில் பதவி உறுதி மொழி எடுத்துக்கொண்டார். 52 வயதான வேதமூர்த்தி, அமைச்சராக நியமிக்கப்பட்டது  மூலம் தற்போது பிரதமர் துன் டாக்டர் மகாதீர் முகமட் தலைமையிலான அமைச்சரவையில்  4 இந்தியர்கள் முழு அமைச்சர் பதவியை வகிக்கின்றனர்.

Read More: Malaysia Nanban Tamil Daily on 18.7.2018


சீபீல்டு ஸ்ரீ மகா மாரியம்மன் ஆலயத்தைத் தற்காக்க நாடாளுமன்றத்தின் முன் மக்கள் போராட்டம்.

(ஆர். குணா) கோலாலம்பூர்,

நூறு ஆண்டுகளுக்கு மேல் பழைமை வாய்ந்த சீபீல்டு ஸ்ரீ மகா மாரியம்மன் ஆலயத்தை அதே இடத்தில் நிலை நிறுத்த வேண்டும் என்ற கோரிக்கையுடன் பொதுமக்கள் நேற்று  நாடாளுமன்றத்தின் முன் போராட்டத்தில் குதித்தனர்.இவ்வாலயம் அமைந்துள்ள நிலத்தில் மேம்பாட்டு திட்டங்கள் கொண்டு வருவ தால், ஆலயத்தை அப்புறப்படுத்த வேண்டும் என மேம்பாட்டு நிறுவனத்தினர் வலியுறுத்தினர். இதன் அடிப்படையில் நீதிமன்ற வழக்குகள் கூட பதிவு செய்யப்பட்டன. இந்தவொரு சூழ்நிலையில் சீபீல்டு தோட்ட ஆலயத்தை உடைக்க மேம்பாட்டு நிறுவனத்தினர் பல முயற்சிகள் மேற்கொண்டனர்.

Read More: Malaysia Nanban Tamil Daily on 22.1.2018


எம்.எச்.370 விமானத்தை தொலை தூரத்திலிருந்து கட்டுப்படுத்தி இருக்கலாம்

பெட்டாலிங் ஜெயா,

விமானக் கடத்தலை முறியடிக்கும் ஒரு முயற்சியாக மலேசியா ஏர்லைன்ஸின் விமானம் எம்எச் 370, தொலை தூரத்திலிருந்து  இயக்கி கட்டுப்படுத்தி யிருக்கக்கூடும் என்று  முன்னாள் பிரதமர்  துன் டாக்டர் மகாதீர் முகமட்டின் கருத்து அவ்விமானம் மாய மானது தொடர்பிலான பல சதி அனு மானங்களை புதுப்பித்துள்ளது. எம்எச் 370 கடந்த 8.3.2014இல் 239 பேருடன் கோலாலம்பூரிலிருந்து பெய்ஜிங் செல்லும் வழியில் மாயமானது. ஆஸ்தி ரேலியாவின் தலைமையில் இந்தியப் பெருங்கடலின் தென்பகுதியில் விரிவான அளவில் மேற்கொள்ளப்பட்ட தேடுதல் நடவடிக்கையில் அந்த போயிங் 777 குறித்த அறி குறி எதுவும் காணப்படவில்லை.

Read More: Malaysia Nanban Tamil Daily on 24.3.2018


இந்திய தலைமைத் தேர்தல் ஆணையராக அச்சல்குமார் ஜோதி நியமனம்!

இந்திய தலைமைத் தேர்தல் ஆணையராக அச்சல்குமார் ஜோதி நியமிக்கப்பட்டுள்ளார். இந்திய தலைமைத் தேர்தல் ஆணையராக உள்ள நஜிம் ஜைதியின் பதவிக்காலம் வருகின்ற 6-ம் தேதியுடன் முடிவடைகிறது. இதையடுத்து, புதிய தலை மைத் தேர்தல் ஆணையரை தேர்ந்தெடுப்பதற்கான பணிகள் நடந்து வந்தன. இந்நிலையில், இந்திய தேர்தல் ஆணையத்தின்புதிய தலைமைத் தேர்தல் ஆணையராக அச்சல்குமார் ஜோதி நியமிக்கப்பட்டுள்ளார். இவர் குஜராத் மாநிலத்தின் தலைமைச் செயலாளராகப் பணியாற்றியவர். மேலும், குஜராத் மாநிலத்தின் பல்வேறு துறைகளில் அவர் பணியாற்றியுள்ளார். கடந்த 2015-ம் ஆண்டு தேர்தல் ஆணையராகவும் பணியாற்றியுள்ளார். அவருக்கு வயது 65. நாளை மறு நாள் அவர் தலைமைத் தேர்தல் ஆணையராகப் பதவியேற்க உள்ளார்.


அன்வாருடனான விரிசலின் எதிரொலி.  கட்சியிலிருந்து விலகுகிறார் அஸ்மின்?

பெட்டாலிங் ஜெயா,

பி.கே.ஆர். தேசியத் தலைவர் டத்தோ ஸ்ரீ அன்வார் இப்ராஹிம், கட்சியின் துணைத் தலைவர் டத்தோ ஸ்ரீ அஸ்மின்  அலி ஆகிய இருவருக்கும் இடையே தற்போது நிலவும் விரிசல் காரணமாக அஸ்மின் கட்சியிலிருந்து விலகுவார் என்று கணிக்கப்பட்டுள்ளது.அவ்விருவருக்கும் இடையே ஏற்பட்டுள்ள பிளவு கூடிய விரைவில் சரி செய்யப்படாவிட்டால் அஸ்மின்  அக்கட்சிக்கு முழுக்குப் போடுவார் என சமூக அரசியல் ஆய்வாளர் மலாயா பல்கலைக்கழகத்தின் இணைப்பேராசிரியர் டாக்டர் அவாங் அஸ்மான் அவாங் பவிகூறியுள்ளார்.

Read More: Malaysia Nanban Tamil Daily on 4.1.2018


இந்தோனேசியாவில் 4 பேருக்கு மரண தண்டனை நிறைவேற்றம் - எதிர்ப்புகளையும் மீறி சுட்டுக் கொலை

மரண தண்டனையை நிறுத்தி வைக்குமாறு குற்றவாளிகள் சார்ந்த நாட்டின் தூதரகங்கள் இந்தோனேசிய அரசை கேட்டுக் கொண்டன. மரண தண்டனையை கைவிடக் கோரி பல்வேறு நாடுகளில் போராட்டங்களும் நடந்தன. சமூக ஆர்வலர்களும் இதற்கு எதிர்ப்பு தெரிவித்து வந்தனர். இந்நிலையில் நேற்றிரவு 4 பேருக்கு மரண தண்டனை நிறைவேற்றப்பட்டு விட்டதாக இந்தோனேசிய அரசு அறிவித்துள்ளது. மரண தண்டனை நிறைவேற்றப்பட்ட 4 பேரில் இருவர் நைஜிரியர்கள், ஒருவர் இந்தோனேசியர், மற்றொருவர் செனகல் நாட்டைச் சேர்ந்தவர் ஆவர். இது பற்றி செய்தியாளர்களிடம் பேசிய அந்நாட்டின் அட்டர்னி ஜெனரல் அதிகாரியான நூர் ரச்மத், மரண தண்டனை நிறைவேற்றப்பட்டவர்களின் பெயர்களை அறிவித்தார். அவர்கள் ஃபிரெடி புதிமான், செக் ஒஸ்மானி, மைக்கேல் டிட்டஸ், ஹும்ப்ரே ஆவர். மத்திய ஜாவாவில் உள்ள நுசகம்பங்கன் சிறையில் அவர்களுக்கு தண்டனை நிறைவேற்றப்பட்டதாக குறிப்பிட்டார். மீதமுள்ள 10 பேருக்கும் இந்த வார இறுதிக்குள் மரண தண்டனையை நிறைவேற்ற தீவிர நடவடிக்கை எடுக்கப்பட்டு வருகிறது. 14 பேரும் கடந்த 2004-ம் ஆண்டு போதை பொருட்களை கடத்தியதாக தொடரப்பட்ட வழக்கில் கைது செய்யப்பட்டவர்கள். இவர்களில் இந்தியாவின் குர்தீப் சிங் என்பவரும் அடங்குவார். போதை பொருட்கள் கடத்தல் வழக்கில் தண்டனையை நிறுத்தி வைப்பதில் அதிபர் ஜோகோவிடோடோ எந்த சமரசமும் செய்து கொள்வதில்லை. ஆனால் தண்டனையை நிறுத்தி வைக்க கடைசி நிமிடம் வரை போராட தயார் என இந்தியா, பாகிஸ்தான் நாடுகள் அறிவித்துள்ளன


பேரா மக்களுக்கான மக்கள் பட்ஜெட்

பொறுப்புணர்வோடு உருவாக்கப்பட்ட பட்ஜெட்

2023 ஆம் ஆண்டுக்கான பேரா மாநில அரசின் வரவு செலவு திட்டத்தின் 1.19 பில்லியன் ரிங்கிட்டில் மேம்பாட்டுத் திட்டங்களுக்கு 395 மில்லியன் ரிங்கிட்டும் (33.2%) நிர்வாகச் செலவுக்கு 794 மில்லியன் ரிங்கிட்டும் (66.8%) ஒதுக்கப்பட்டுள்ளது.

பேரா மாநில அரசின் பொருளாதார நிதி நிலைமை சீராக இருந்த போதிலும் நமது நாட்டில் மட்டுமின்றி உலக அளவிலும் விலைவாசி உயர்வும் பொருளாதார மந்தமும் மக்களின் வாழ்க்கையில் ஓர் அழுத்தத்தைக் கொண்டு வருகிறது. இதனைக் கருத்தில்கொண்டு இந்த வரவு செலவின் முக்கியத்துவத்தையும் எண்ணி மாநில அரசில் உள்ளவர்களோடு தானும் சேர்ந்து பொறுப்புணர்வுடன் இந்த வரவு செலவு திட்டம் வரையப்பட்டதாக மந்திரி புசார் தெரிவித்தார்.

அரசாங்க ஊழியர்களுக்குச் சிறப்பு உதவி நிதி (போனஸ்)
மாநில அரசு ஊழியர்களின் அர்ப்பணிப்பு மற்றும் சிறப்பான சேவையைக் கருத்தில் கொண்டு அவர்களுக்கு ஒன்றரை மாதச் சம்பளத்தை அல்லது அதிகபட்சம் வெ. 2,000 சிறப்பு உதவி நிதியாக வழங்கப்படுகிறது.
விவாசாயத் துறை
பேரா மாநில அரசின் பேரா செஜாஹ்தெரா 2030 திட்டத்தில் விவசாயத் துறையை மேம்படுத்துவதும் முக்கிய நோக்கங்களில் ஒன்றாக அமைகிறது. அதன் அடிப்படையில் மக்களின் தேவைக்கும் வேண்டுகோளுக்கும் ஏற்றவகையில் உணவுப்பொருள்கள் இருப்பதை அரசாங்கம் உறுதிசெய்யும். எனவே, அதன் தொடர்பான அரசு துறைகளுக்கு வெ. 55 மில்லியன் ஒதுக்கப்பட்டுள்ளது.
விளையாட்டுத் துறை

விளையாட்டுத் துறையை மேம்படுத்தும் நோக்கில் மாநில அரசு கீழ்க்காண்பவைக்கு நிதி ஒதுக்கீடு செய்துள்ளது:
அ) விளையாட்டுத் திடம் மற்றும் உபகரணங்களின் வாடகை :வெ.  1.4 மில்லியன்
ஆ) அரசு ஊழியர்களின் சமூகநல விளையாட்டுச் சங்கத்திற்கு : வெ. ஆறு லட்சம்
இ) பேரா மாநில விளையாட்டுத் திட்டங்கள் : வெ. ஐந்து இலட்சம்
ஈ) பேறு குறைந்தோர் விளையாட்டுகளுக்கு : வெ. நான்கு இலட்சம்
உ) மாவட்ட விளையாட்டுப் போட்டிகள் : வெ. 12 இலட்சம்
பொதுப்பணித் துறை
பொதுப்பணித் துறைக்கு ஒதுக்கப்பட்டுள்ள ஒன்பது கோடி வெள்ளிக்கான விவரம் :
அ) சாலை மற்றும் பாலம் : மூன்று கோடி ஐம்பது இலட்சம் வெள்ளி
ஆ) மேம்பாட்டுத் திட்டம் : ஐந்து கோடி ஐம்பது இலட்சம் வெள்ளி
சமூகநல இலாகா
சமூக நல இலாகாவுக்கு நான்கு கோடியே 23 இலட்சம் வெள்ளி ஒதுக்கப்பட்டுள்ளது. அதில் மூன்று கோடியே 64 இலட்சம் வெள்ளி பொதுஉதவிக்கு ஒதுக்கப்பட்டுள்ளது. பி40 மக்களுக்கு வழங்கப்படும் பேரா செஹ்ஜாத்ரா அட்டைக்கு இரண்டு கோடியே 52 இலட்சம் வெள்ளியும் உணவுப் பொட்டலம் வழங்கும் திட்டத்திற்கு 50 இலட்சம் வெள்ளியும் ஒதுக்கப்பட்டுள்ளது. மரண சகாய நிதிக்கு 40 இலட்சம் வெள்ளி ஒதுக்கப்பட்டுள்ளது.
அரசு சாரா இயக்கங்கள்
அரசு சாரா இயக்கங்களுக்கு 10 இலட்சம் வெள்ளி ஒதுக்கீடு செய்யப்பட்டுள்ளது.
பள்ளி மாணவர்கள் உதவிநிதி
பாலர் பள்ளி, தேசிய இடைநிலைப்பள்ளி, தமிழ் மற்றும் சீனப்பள்ளிகள், தனியார் சீனப்பள்ளி மாணவர்களுக்கு 50 இலட்சம் வெள்ளி ஒதுக்கப்பட்டுள்ளது. உள்நாட்டு மற்றும் வெளிநாட்டு உயர்கல்வி மாணவர்களுக்கு உதவிநிதியாக 62 இலட்சம் வெள்ளி ஒதுக்கப்பட்டுள்ளது.

புறநகர்களுக்கு பேருந்து போக்குவரத்து வசதி
புறநகர் பகுதிகளான மஞ்சோங், லாருட் மாத்தாங், செலாமா, கோலக்கங்சார், பத்தாங் பாடாங் ஆகிய மாவட்டங்களில் பேருந்து போக்குவரத்துக்கு 21 இலட்சம் வெள்ளி ஒதுக்கப்பட்டுள்ளது.
சட்டமன்ற உறுப்பினர்களுக்கான ஒதுக்கீடு :
பேரா மாநிலத்திலுள்ள 59 சட்டமன்ற உறுப்பினர்களுக்கும் சிறுசிறு திட்டங்களைச் செய்வதற்கும் தலா மூன்று இலடம் வெள்ளியும் சட்டமன்ற சேவை மையத்திற்கு மாதம் 7,000 வெள்ளியும் வழங்கப்படும். அதே வேளையில் அரசு ஆட்சிக்குழு உறுப்பினர்களுக்கு கூடுதலாக மூன்று இலட்சம் வெள்ளியும் வழங்கப்படும்.

சுகாதாரம்
மாநிலத்தின் சுகாதார மேம்பாட்டுக்காக நடத்தப்படும் திட்டங்களுக்கு இரண்டு இலட்சம் வெள்ளியும் மனநல மேம்பாட்டு திட்டங்களுக்கு மூன்று இலட்சம் வெள்ளியும் ஒதுக்கப்பட்டுள்ளது.
சுற்றுலா மேம்பாடு
மாநிலச் சுற்றுலா மேம்பாட்டுக்காக 80 இலட்சம் வெள்ளி ஒதுக்கீடு செய்யப்பட்டுள்ளது.
இளைஞர் மேம்பாடு
இளைஞர் மேம்பாட்டுத் திட்டங்களுக்காக இரண்டு கோடியே 16 இலட்சம் வெள்ளி ஒதுக்கப்பட்டுள்ளது.


குற்றச் செயல்களை தடுக்க உதவுங்கள்.

மாணவர்களிடையே நிலவும் குற்றச்செயல்களை தடுக்க அனைத்து தரப்பும் முழு ஒத்துழைப்பு நல்க வேண்டும் என பத்து பகாட் மாவட்ட போலீஸ் அதிகாரி இன்ஸ்பெக்டர் விக்னேஸ்வரி கேட்டுக் கொண்டுள்ளார். யொங் பெங் தமிழ்ப்பள்ளியில் பத்து பகாட் மாவட்ட போலீசின் குற்றவியல் விசார ணைப் பிரிவின் ஏற்பாட்டில் நடைபெற்ற குற்றச் செயல்களுக்கு எதிராக போராடுவோம் எனும் கருத்தரங்கில் கலந்து கொண்டு சிறப்புரையாற்றிய விக் னேஸ்வரி மாணவர்களிடையே கட்டொழுங்கு வீட்டிலிருந்தே தொடங்க வேண்டும் என வலியுறுத்தினார். இறை நம்பிக்கையை இளம் வயதிலேயே பிள்ளைகளுக்கு ஏற்படுத்துவதன் மூலம் நம்பிக்கையையும் வேரூன்றச் செய்ய முடியும் என்ற அவர் மாண வர்களும் தங்களுடைய பள்ளி வாழ்க்கையில் கல்விக்கு மட்டுமே முக்கியத்துவம் எடுத்துக் கொள்ளவேண்டும் என வலியுறுத்தினார். முன்னதாக பள் ளியின் தலைமையாசிரியர் டோமினிக் சவரிமுத்து இந்நிகழ்வை தொடக்கி வைத்து உரையைற்றிய வேளையில் யொங் பெங் தமிழ்ப்பள்ளி மாணவர்கள் கல்வி மட்டுமின்றி புறப்பாட நடவடிக்கைகளிலும் சிறந்து விளங்க தங்களின் கட்டொழுங்கு முறையை மேம்படுத்திக் கொள்ளும் வகையில் நிகழ்வை ஏற்பாடு செய்ததாக குறிப்பிட்டார். அண்மைக்காலமாக இடைநிலைப்பள்ளிகளில் காணப்படும் குண்டர் தன நடவடிக்கைகள் குறித்தும் விளக்கிய அவர் அதனால் ஏற்படும் பாதிப்புகளை முன் கூட்டியே உணர்ந்து கொள்ள இந்நிகழ்வு பேருதவியாக விளங்கும் எனவும் அவர் தெரிவித்தார். பள்ளி பெற்றோர் ஆசிரியர் சங்கத் தலைவர் மணி யரசு ராமன் கருத்தரங்கை முடித்து வைத்த வேளையில் கலந்து கொண்ட மாணவர்களுக்கு சான்றிதழ்களும் வழங்கப்பட்டன.


பத்துமலையில் சட்ட விரோத பேரணிக்கு நீதிமன்ற தடையுத்தரவு.

(கு.ச. இராமசாமி / பார்த்திபன் நாகராஜன்) பத்துமலை,

பத்துமலையில் நடத்த திட்டமிட்டிருக்கும் சட்டவிரோத பேரணிக்கு எதிராக ஸ்ரீ மகா மாரியம்மன் தேவஸ்தானம் நீதிமன்ற தடையுத்தரவை பெற்றுள்ளது. அண்மைய காலமாக பத்துமலை ஆலயத்தை பராமரித்து வரும் ஸ்ரீ மகா மாரியம்மன் தேவஸ்தானம் மீதும் அதன் தலைவரான என் மீதும் பல அவ தூறுகள் முன்வைக்கப்பட்டு வருகின்றன.

Read More: Malaysia Nanban Tamil Daily on 22.6.2018


கொடநாடு சம்பவங்கள் ஹாலிவுட் திரில்லர் படம் போல் உள்ளது! ஜி.ராமகிருஷ்னண்

திண்டுக்கல் வந்த மார்க்சிஸ்ட் கம்யூனிஸ்ட் கட்சியின் அரசியல் தலைமைக்குழு உறுப்பினர் ஜி.ராமகிருஷ்ணன்  பத்திரிக்கையாளர்களை சந்தித்து பேசும்போது,   தமிழகத்தின் சார்பாக நடைபெற்ற உலக முதலீட்டாளர்கள் மாநாடு அரசியல் நோக்கம் கொண்டது.  2015ஆம் ஆண்டு முன்னாள் முதல்வர் ஜெயலலிதா தலைமையில் உலக முதலீட்டாளர்கள் மாநாடு நடந்தது. இரண்டரை லட்சம் கோடிக்கு மூலதனம் ஒப்பந்தம் கிடைத்து விட்டதாக மாநாட்டில் ஜெயலலிதா அறிவித்தார். ஆனால் வந்தது 68,000 கோடி தான்.  இது போல தான் இதுவும்.  இப்போது மூன்றரை லட்சம் கோடி வரும் என்று கூறப்ப டுவதை எப்படி நம்பமுடியும்.  பாராளுமன்ற தேர்தலை ஒட்டி ஒரு அரசியல் நோக்கத்தோடு இந்த மாநாடு நடத்தப்பட்டுள்ளது.

பாராளுமன்ற தேர்தலில் அகில இந்திய அளவில் எதிர்கட்சிகளுக்கு இடையில் ஒரே மாதிரியான அணி உருவாக வாய்ப்பில்லை ஆனால் பாஜகவை தோற்கடிப்பதற்காக பாஜகவிற்கு எதிரான வாக்குகளை ஒருங்கிணைக்கக் கூடிய அடிப்படையில் மாநில அளவில் அணி அமைய வாய்ப்புள்ளது.

கோடநாடு எஸ்டேட்டில் காவலர்கள் மற்றும் முன்னாள் முதல்வர் ஜெயலலிதாவின் கார் ஓட்டுநர் கார் விபத்தில் மரணம் போன்ற சம்பவங்கள் ஹாலிவுட் திரில்லர் படம் போன்று உள்ளது.  முதலமைச்சர் எடப்பாடி பழனிசாமிக்கு தொடர்புள்ளதாக கூறப்படுகிறது.   எனவே அவர் பதவி விலக வேண்டும்.   நீதி மன்ற கண்காணிப்பில் சிபிஐ விசாரணை நடத்தப்படவேண்டும் என்று கூறினார் பேட்டியின்போது முன்னாள் மாவட்ட செயலாளர் பாண்டி உள்பட பொருப்பாளர்கள் சிலர் உடனிருந்தனர்.


இந்திய பெண்ணுக்கு கத்தி வெட்டு. பரபரப்பான காணொளி. இருவருக்கு போலீஸ் வலை வீச்சு

( பெ. ஆறுமுகம் - கே.வி. சுதன்) கிள்ளான்,

கிள்ளானில் இந்திய தம்பதிக்குள் நடந்த சண்டையின்போது நீண்ட வெட்டுக் கத்தியால் மனைவியை வெட்டிய கணவனின் செயல் காணொளியில் பதிவாகி, மக்களிடையே பெரும் பரபரப்பை ஏற்படுத்தியுள்ளது.  அந்த காணொளி தற்போது சமூக வலைத்தளங்களில் பரவலாக பரவி வருகிறது. ஏறக்கு றைய இரண்டரை நிமிடங்கள் ஓடும் அந்த காணொளி கிள்ளானில் உள்ள தொழிற்சாலை பகுதியில் எடுக்கப்பட்டது என்று  சிலாங்கூர் சி.ஐ.டி. தலைவர் பட்ஷில் அமாட் கூறினார்.

Read More: Malaysia Nanban Tamil Daily on 9.3.2018


பிரௌன்ஸ்டன் தமிழ்ப்பள்ளி நிர்மாணிப்பு பணியில் தாமதம் ஏன்?

(காப்பார்)இங்கு ஜெரம், சுங்கைபூலோ பிரௌன்ஸ்டன் தமிழ்ப்பள்ளிக்கான புதிய கட்டட நிர்மாணிப்புப் பணிகள், பாதியிலேயே முடங்கி தாமதம் ஏற் பட்டிருப்பது பள்ளி பெற்றோர்களையும் வட்டார பொது மக்களையும் பெரும் ஏமாற்றத்தில் ஆழ்த்தியுள்ளது. இரண்டு மாடிகளைக் கொண்ட அந்த புதிய கட்டடம் நிர்மாணிப்பதற்கான அடிக்கல் நாட்டு விழாவை கடந்த 2015ஆம் ஆண்டு துணை கல்வி அமைச்சர் டத்தோ பி.கமலநாதன் வெற்றிகரமாக நடத்தினார். திட்டமிட்டபடி 2016ஆம் ஆண்டு இறுதிக்குள் நிர்மாணிப்புப் பணி முடிவடைந்து மாணவர்கள் புதிய பள்ளி கட்டடத்திற்கு செல்வார்கள் என்று அடிக்கல் நாட்டு விழாவில் துணை அமைச்சர் கமலநாதன் உறுதி கூறியிருந்தார். இதன் நிர்மாணிப்புப் பணி துரித வேகத்தில் தொடங்கப்பட்டு 60 விழுக்காடு முடி வடையும் வேளையில் திடீரென்று நிர்மாணிப்புப் பணி கால தாமதமாகி வருகிறது. இவ்வாண்டு புதிய கல்வி ஆண்டில் மாணவர்கள் அந்த புதிய கட்டடத்தில் கல்வி பயின்று இருக்க வேண்டும். ஆனால், நிர்மாணிப்புப் பணி திடீரென்று சுணக்கம் ஏற்பட்டு தாமதமானதற்கு காரணம்தான் என்ன? என்ற நிலையில் பெற்றோர்களும் கேள்வி எழுப்பிய நிலையில் உள்ளனர். மரத் தூண்கள் மக் கிய நிலையில் கரையான்கள் அரித்தவாறு யுத்தகால கட்டடம் போல் காட்சித்தரும் பிரௌன்ஸ்டன் தமிழ்ப் பள்ளியில் எவ்வளவு காலத்திற்குதான் மாணவர்கள் கல்விப் பயின்று வரப் போகிறார்கள் என்று அவர்கள் கேள்வி எழுப்பினர். பள்ளியின் நிர்மாணிப்புப் பணி தாமதமானதற்கு குத்தகையாளர் காரணமா? கல்வி அமைச்சு காரணமா? என்பது தெரிய வில்லை. ஆனால், 60 ஆண்டு கால வரலாற்றை கொண்ட பிரௌன்ஸ்டன் தமிழ்ப்பள்ளிக்கான புதிய கட்டட நிர்மாணிப்பு தாமதமான காரணத்தையும் அது நிவர்த்தி செய்யப்படும் காலத்தை உறுதி செய்யவும் துணை கல்வி அமைச்சர் கமலநாதன் விளக்க வேண்டும் அல்லது பள்ளிக்கு வருகை புரிய வேண்டும் என்று பெற்றோர்கள் கேட்டுக் கொண்டனர். இவ்விவகாரத்தில் பி.கமலநாதன் மௌனம் காப்பது முறையல்ல என்றும் அவர்கள் கூறினர்.


ரா. சிவராசாவின் அரசியல் செயலாளர் மற்றும் இதர 2 உதவியாளர்கள் கைது

பி.கே.ஆர். கட்சியின் முக்கியத் தலைவரும் சுபாங் நாடாளுமன்ற உறுப்பினருமான ரா. சிவராசாவின் அரசியல் செயலாளரான அவரின் சகோதரரின் மகன் மற்றும் இதர இரண்டு உதவியாளர்கள் மலேசிய ஊழல் தடுப்பு ஆணையத்தினால் கைது செய்யப்பட்டு இருப்பது, மக்களின் பிரதிநிதி என்று கூறி, போராடி வரும் அரசியல் தலைவர்களின் நேர்மையையும் நம்பகத்தன்மையையும் கேள்விக்குறியாக்கி வருகிறது.

மனித உரிமை போராட்டவாதி என்று தன்னை எப்போதுமே முன்னிலைப்படுத்திக்கொண்டு இருக்கும் சிவராசாவின் மூன்று உதவியாளர்கள், குடி நுழைவுத்துறை  தொடர்பான விஷயங்களைத் தீர்ப்பதற்கு 55 ஆயிரம் வெள்ளி  லஞ்சம் கேட்டதாக புகாரின் அடிப்படையில் நேற்று முன்தினம் கோலாலம்பூரில் மலேசிய ஊழல் தடுப்பு  ( எம்.ஏ.சி.சி.) ஆணையத்தால் கைது செய்யப்பட்டுள்ளனர்.

கைதானவர்களில் ஒருவர், சிவராசாவின்  45 வயதான அரசியல் செயலாளர். இவர் சிவராசாவின் அண்ணன் மகன் என்றும் கூறப்படுகிறது. நவீன் குலராசா என்ற தனது  அந்த அரசியல் செயலாளர் மற்றும் தனது தனிப்பட்ட உதவியாளர் ஜோசுவா கலைச்செல்வன் மற்றும் அலுவலக  அதிகாரி நிக்கோல் கோம்  ஆகியோர் அத்தகைய குற்றத்தை புரிந்து இருக்க மாட்டார்கள் என்று சிவராசா நேற்று மறுத்துள்ளார்.

Read More: MALAYSIA NANBAN NEWSPAPER on 23.9.2017


தாய்லாந்து ஓட்டப்பந்தய போட்டியில் மலேசிய வீராங்கனைகள் சாதனை

கோலாலம்பூர், தாய்லாந்தில் நடைபெற்ற ஓட்டப்பந்தயப் போட்டியில் மலேசிய வீராங்கனைகள் தங்கப்பதக்கம் வென்றதுடன் தேசிய சாதனையை முறியடித்துள்ளனர். தாய்லாந்து பொது தடகளப் போட்டிகள் தற்போது விறுவிறுப்பாக நடைபெற்று வருகின்றன. இப்போட்டியின் பெண்களுக்கான 4x100 மீட்டர் ஓட்டப் பந்தயத்தில் மலேசியாவைப் பிரதிநிதித்து ஷேரன் சாம்சோன், சித்தி பாத்திமா, எஸ். கோமளம், ஜைடாதுல் ஆகியோர் களமிறங்கினர்.மின்னல் வேகத்தில் ஓடிய இவர்கள் பந்தயத்தை 45.19 வினாடிகளில் முடித்து தங்கப்பதக்கத்தை தட்டிச் சென்றனர். அதே நேரத்தில் 4x100 மீட்டர் ஓட்டப் பந்தய போட்டியின் மலேசிய சாதனையையும் அவர்கள் முறியடித்துள்ளனர்.இதற்கு மலேசிய சாதனை நேரம் 45.32 வினாடிகளாக இருந்தது என்பது குறிப்பிடத்தக்கது.சீ விளையாட்டுப் போட்டிகள் நெருங்கிக் கொண்டிருக்கும் வேளையில் மலேசிய வீராங்கனைகளாக இவர்கள் மகத்தான சாதனையை படைத்துள்ளனர். இதே உத்வேகத்துடன் சீ விளையாட்டுப் போட்டியிலும் அவர்கள் தங்கப்பதக்கத்தை வெல்வார்கள் என்று அவர்களின் தலைமை பயிற்றுநர் எம். பால முரு கன் கூறினார்.


உடல் முழுவதும் அமலைச் செடியுடன் வந்த விவசாயி! அதிர்ந்த நெல்லை கலெக்டர் ஆபீஸ்

நெல்லை மாவட்டத்தில் உள்ள குளங்களில் அமலைச் செடிகளை அகற்றக்கோரி ஆட்சியர் அலுவலகத்துக்கு அமலைச் செடியை உடல் முழுவதும் சுற்றியபடி விவசாயி வந்ததால் பரபரப்பு ஏற்பட்டது.

நெல்லை மாவட்டம் வண்ணார்பேட்டையைச் சேர்ந்தவர், சீனிவாசன். விவசாயியான இவர், ஜம்மு காஷ்மீர் நேஷனல் பேந்தர்ஸ் (தமிழ்நாடு) என்ற அமைப்பின் ஒருங்கிணைப்பாளராகவும் உள்ளார். நெல்லை மாவட்டத்தின் பல்வேறு குளங்கள் தூர் வாரப்படாமல் அமலைச் செடிகளின் ஆக்கிரமிப்பு களால் நிறைந்துள்ளன. அவற்றை தூர் வாரக்கோரி பலமுறை ஆட்சியரிடம் மனு அளித்தும் நடவடிக்கை எடுக்கப்படவில்லை.

இதனால் அதிருப்தியடைந்த விவசாயி சீனிவாசன் இன்று உடல் முழுவதும் அமலைச் செடிகளைக் கட்டிக்கொண்டு மாவட்ட ஆட்சியரிடம் மனு அளிப்பதற்காக வந்தார். ஆட்சியர் அலுவலக வளாகத்தில் பாதுகாப்புக்காக இருந்த போலீஸார் அவரை உள்ளே நுழைய அனுமதிக்கவில்லை. அதனால், போலீஸாருடன் அவரும் அவருடன் வந்தவர்களும் வாக்குவாதத்தில் ஈடுபட்டனர். உடலில் சுற்றியபடியிருந்த அமலைச் செடிகளை அகற்றிய பின்னரே அவரை மனு அளிக்க அனுமதித்தனர்.

இது பற்றி விவசாயி சீனிவாசன் கூறுகையில், நெல்லை 10-வது வார்டில் உள்ள தாமிரபரணிகுளம் மற்றும் முருகன்குறிச்சி பகுதியில் உள்ள பொஸ்தா குளம் ஆகியவை முழுமையாக அமலைச் செடிகளால் சூழப்பட்டு சுகாதாரச் சீர்கேட்டுடன் காணப்படுகின்றன. அந்தக் குளத்தின் மூலம் சுமார் ஆயிரம் விவசாயக் குடும்பத்தினர் விவசாயம் செய்து வரும் நிலையில், குளத்தை தூர் வாராததால் தண்ணீர் இல்லாமல் பாதிப்புக்குள்ளாகி உள்ளனர். மாவட்ட ஆட்சியரிடம் ஏற்கெனவே மனு கொடுத்தும் எந்த நடவடிக்கையும் எடுக்கப்படவில்லை. அதனால்தான் உடலில் அமலைச் செடியுடன் வந்து குளத்தை தூர்வாருமாறு கோஷமிட்டேன்’’ என்றார்.


நஜீப்பிற்கும் ரோஸ்மாவுக்கும்  ஏஜெண்டாக செயல்பட்டவர் அஸிஸ்.

கோலாலம்பூர்,

நில கொள்முதல், வர்த்தகம் உட்பட பல்வேறு வர்த்தக பரிமாற்றங்களுக்கு முன்னாள் பிரதமர் டத்தோஸ்ரீ நஜீப் துன் ரசாக், அவரின் துணைவியார் டத்தின்ஸ்ரீ ரோஸ்மா மன்சோருக்கு ஏஜெண்டாக செயல்பட்டவர் தாபோங் ஹாஜி வாரியத்தின் முன் னாள் தலைவரும் பாலிங் நாடாளுமன்ற உறுப்பினரு மான டத்தோஸ்ரீ அப்துல் அஸிஸ் அப்துல் ரஹிம் என்று அவர்களுக்கு எதிராக தொடுத்துள்ள வழக்கில் வர்த்தகர் ஜே.ஆர். தீபக் குறிப்பிட்டுள்ளார். அந்த தம்பதியரின் வர்த்தக பரிமாற்ற அமலாக்கங்களை அவர்களின் ஏஜெண்டாக இருந்து நிறைவேற்றியவர் அப்துல் அஸிஸ் என்று வழக்கு மனுவில் தீபக் குறிப்பிட்டுள்ளார்.

Read More: Malaysia Nanban Tamil Daily on 17.11.2018


கஜா புயலுக்கு இதுவரை 33 பேர் பலி - முதல்வர்

சேலம், நவ. 18-

கஜா புயலுக்கு இதுவரை 33 பேர் பலியாகி இருப்பதாக முதல்வர் எடப்பாடி பழனிசாமி கூறினார்.

சேலத்தில் அவர் நிருபர்களிடம் பேசுகையில்; அவர் மேலும் கூறியதாவது: சமீபத்திய புயலில் முன்னெச்சரிக்கை  நடவடிக்கை காரணமாக பாதிப்பு குறைந்துள்ளது. 471 முகாம்கள் அமைக்கப்பட்டதால் பாதிப்பு குறைந்துள்ளது. 350 முகாம்களில்  1 லட்சத்து 77 ஆயிரம் பேர் தற்போது தங்கியுள்ளனர். புயலில் 1லட்சத்து 27 ஆயிரம் மரங்கள் சாந்துள்ளன. 20 ஆண்களும், 11  பெண்களும், 2 சிறுவர்களும் இறந்துள்ளனர்.

70 கால்நடைகள், 291 செம்மறி ஆடுகள், 1,216 கோழிகள், 140 வெள்ளாடுகள், 30  மான்கள் இறந்துள்ளன. 105 துணை மின் நிலையங்கள் பாதிக்கப்ப ட்டுள்ளது. தற்போது புயல் வெள்ளம் காரணமாக தொற்று  நோ பரவாமல் 230 முகாம்கள், 435 நடமாடும் மருத்துவ ஊர்தி செயல்படுகின்றன. இவ்வாறு முதல்வர் கூறினார்.


இந்தியர்களுக்கான நீண்ட நாள் வீட்டுடைமை பிரச்சினைக்கு நீல பெருந்திட்டம் உதவும்

கோலாலம்பூர் முன்னாள் தோட்டத் தொழிலாளர்களின் நீண்ட நாளைய வீட்டுடைமை பிரச்சினைக்கு தீர்வு காண மலேசிய இந்தியர்களுக்கான நீல பெருந்திட்டம் உத வும் என்று செடிக் நம்பிக்கை தெரிவித்துள்ளது. அவர்களின் மறுகுடியேற்றத்திற்கு உதவும் வகையில் சுமுகமான பேச்சுவார்த்தை உட்பட பல்வேறு நடவ டிக்கைகள் எடுக்கப்படும். ஒரு தெளிவான, உறுதியான வழிகாட்டிகளை உருவாக்குவதற்கு கொள்கை கட்டமைப்பும், ஒழுங்கு முறை திருத்தங்களும் செய்யப்படும் என்று செடிக் தலைமை இயக்குநர் பேராசிரியர் என்.எஸ். ராஜேந்திரன் கூறினார். தங்களின் புதிய சூழலுக்கு ஏற்ப இந்தியக் குடும்பங்கள் தங்களை அனுசரித்துக்கொள்வதற்கான ஆதரவுகளும் இந்த நடவடிக்கைகளில் அடங்கும். மலே சிய இந்திய சமூகத்தில் முன்னாள் தோட்டத் தொழிலாளர்களின் வீட்டுடைமைப் பிரச்சினையே மிகவும் முக்கியமான ஒன்றாக விளங்கி வருகின்றது. வீடமைப்பு அல்லது தொழிலியல் மேம்பாட்டிற்காக தோட்டங்கள் எடுத்துக்கொள்ளப்பட்ட போது ஆயிரக்கணக்கான தோட்டத் தொழிலாளர்கள் முறை யான மாற்று ஏற்பாடுகள் இன்றி வாழ்வில் சிரமங்களை எதிர்நோக்கினர். இன்னமும் அந்த நிலைமையில்தான் உள்ளனர். சி.ஜி.டி.என். தொலைக்காட்சி வெளிப்படுத்திய சிலாங்கூர், டெங்கில் தாமான் பெர்மாத்தா அடுக்ககத்தின் குடியிருப்பாளர்களை பொறுத்த வரையில், அவர்கள் பிராங் புசார், காலவேய் செஜிலி, மெடிங்கிலி தோட்டங்களின் முன்னாள் தொழிலாளர்கள் ஆவர். புத்ராஜெயா மேம்பாட்டினால் பாதிக்கப்பட்ட தொழிலாளர்கள். எனினும், அக்குடியிருப்பாளர்களுக்காக புதிய வீடுகளை நிர்மாணிக்க 2013-இல் மத்திய அரசாங்கம் முன் வந்தது. சிப்பாங், அம்பார் தினாங்கில் சிலாங் கூர் அரசாங்கம் வழங்கும் ஒரு நிலத்தில் 400 வீடுகளை நிர்மாணிக்க வெ.6 கோடி இதன் வழி அங்கீகரிக்கப்பட்டது. நில விவகாரத்தில் மத்திய அர சாங்கம் பல்வேறு சவால்களை எதிர்நோக்கிய போதிலும், அவ்வீடமைப்புத் திட்டத்தை அமலாக்கம் செய்ய தகுதியான ஒரு குத்தகையாளரை அடையாளம் காண்பதற்கு இவ்வாண்டு ஏப்ரல் மாதம் நகர்ப்புற நல்வாழ்வுத் துறை அமைச்சினால் இறுதியாக டெண்டர் விடுக்கப் பட்டது. இந்த வீடமைப்புத் திட்டம் துரிதமாக அமலாக்கம் காணப்படுவதை உறுதிசெய்ய சம்பந்தப்பட்ட அமைச்சின் அதிகாரிகளுடன் செடிக் அதிகா ரிகள் இணைந்து செயல்படுவர் என்று ராஜேந்திரன் விளக்கம் அளித்தார்.


பாசிர் கூடாங்கில் இரசாயனத் தொழிற்சாலைகள் தங்கள் நடவடிக்கைகளை நிறுத்த வேண்டும்.

(எம்.கே.வள்ளுவன்) பாசிர் கூடாங், ஜூன் 25-

பாசிர் கூடாங்கில் தற்போது ஏற்பட்டுள்ள காற்றின் தூய்மைக்கேடு முற்றாக சீராகும் வரையில் இங்குள்ள அனைத்து இரசாயன தொழிற்சாலைகளும் தங்களது நடவடிக்கைகளை நிறுத்த வேண்டும் என கூறப்பட்டுள்ளது. அது மட்டுமின்றி பாசிர் கூடாங்கில் வழக்க நிலை திரும்பும் வரையில்  அனைத்துப் பள்ளிகளும் மூடப்பட வேண்டும் என பாசிர் கூடாங் நாடாளுமன்ற உறுப்பினர் ஹசான் அப்துல் கரிம் ஆலோசனைக் கூறியுள்ளார்.

Read More: Malaysia Nanban Tamil Daily on 25.6.2019


ரஜினியுடன் தலைவர்கள், நடிகர்கள் சந்திப்பு தொடங்கியது

சென்னை அரசியல் தலைவராக அவதாரம் எடுக்கப் போகும் ரஜினியைச் சந்தித்துப் பேசவும், ஆலோசனை கூறவும் தமிழக அரசியல் பிரமுகர்கள், நடிகர்கள் ரஜி னியைச் சந்திக்க ஆரம்பித்துள்ளனர். இன்று மட்டும் தமிழருவி மணியன், நடிகர் ஆனந்த ராஜ் ஆகிய இருவரும் ரஜினி வீட்டுக்கு வந்து பார்த்து பேசி விட்டுச் சென்றனர். நடிகர் ஆனந்த ராஜ் புதுச்சேரிக்காரர். அதிமுக சார்பில் புதுவையில் போட்டியிட்டு வெற்றி வாய்ப்பை இழந்தவர். ஆனாலும் ஜெயலலிதாவின் அபிமானம் பெற்றவராகவும், முக்கிய பேச்சாளராகவும் இருந்தவர், ஜெ மறைவுக்குப் பிறகு அதிமுகவிலிருந்து ஒதுங்கியே உள்ளார். இப்போது அரசியலுக்கு வரும் ரஜினியுடன் கரம் கோர்க்க ஆர்வம் காட்டி வருகிறார். சந்திப்பு முடிந்து வெளியில் வந்தவரிடம் பேசியபோது, "அண்ணன் ரஜினிக்கு என் மீது எப்போதும் தனி அன்பு உண்டு. அந்த அன்பின் அடிப்படையில் சந்திக்க வந்தேன்," என்று கூறிவிட்டுக் கிளம்பினார். தமாகா யுவராஜ் இன்று ரஜினியைச் சந்தித்த இன்னொரு அரசியல் பிரமுகர் யுவராஜ். தமிழ் மாநில காங்கிரஸ் கட்சியின் இளைஞர் அணித் தலைவரான யுவராஜ் ரஜினியைச் சந்தித்தது இன்னும் முக்கியத்துவம் பெற்றுள்ளது. கட்சித் தலைவர் ஜிகே வாசனின் அனுமதியுடனே அவர் ரஜினியைச் சந்தித்துள்ளார்.


இந்தியர்களுக்கு இனி இடமில்லையா?

ஆயிரக்கணக்கான வாக்காளர்களை இடம்மாற்றி பல இனத் தொகுதிகளின் எண்ணிக்கையை குறைத்து இருக்கும் தேர்தல் ஆணையத்தின் நடவடிக்கையால் இந்தியர்கள் இனி எந்தத் தொகுதியிலும் நின்று வெற்றி பெற முடியாத நிலை ஏற்பட்டிருப்பதாக சபாய் ஜ.செ.க. சட்டமன்ற உறுப்பினர் காமாட்சி அச்சம் தெரிவித்துள்ளார். ஜ.செ.கவில் உள்ள இந்தியர்கள் மட்டுமல்லாது மஇகா வேட்பாளர்களுக்கும் இனி வெற்றி வாய்ப்பு என்பது எட்டாக்கனியாகி விடும். சட்டமன்றங் களிலும், நாடாளுமன்றத்திலும் இந்திய பிரதிநிதிகள் இடம் பெற முடியாத ஓர் இக்கட்டான நிலையை தேர்தல் தொகுதி மறு சீரமைப்பு நடவடிக்கை ஏற்படுத் தியுள்ளது என்று அவர் தெரிவித்தார். மஇகாவின் பாரம்பரிய சட்டமன்ற தொகுதியாக இருக்கும் சபாய் சட்டமன்றத்தை பல போராட்டங்களுக்கு பின் நாங்கள் கைப்பற்றினோம். இந்த சபாய் சட்டமன்றத்தில் 4 ஆயிரத்திற்கும் மேற்பட்ட புதிய மலாய் வாக்காளர்கள் சேர்க்கப்பட்டுள்ளது. இதனால் வரும் காலங்களில் ஜ.செ.க. வேட்பாளரை தவிர்த்து மஇகா கூட அங்கு வெற்றி பெற முடியுமா. அதே வேளையில் சபாய் சட்டமன்ற தொகுதி முதலில் மஇகாவுக்கு கிடைக்குமா என பல கேள்விகள் எழுந்த வண்ணமாக உள்ளன. ஆகவே தொகுதி மறுசீரமைப்புக்கு எதிர்க்கட்சியினர் எதிர்ப்பு தெரிவிப்பதை போன்று மஇகாவும் வாய் திறந்து தங்களின் கடும் எதிர்ப்பை வெளிப்படுத்த வேண்டும் என்று காமாட்சி செய்தியாளர்களிடம் கூறினார். தேர்தல் ஆணையத்தால் பரிந்துரைக்கப்பட்டுள்ள சட்டமன்ற, நாடாளுமன்ற தொகுதிகளில் எல்லை மறு சீரமைப்பை ஆய்வு செய்தால் அது சீரமைப்பா அல்லது சீரழிப்பா என்று ஸ்ரீ அண்டலாஸ் சட்டமன்ற உறுப்பினரும், கெஅடிலான் தேசிய உதவித் தலைவருமான டாக்டர் சேவியர் ஜெயக்குமார் கேள்வி எழுப்பினார். தொகுதி சீரமைப்புக்கு எதிர்க்கட்சியில் உள்ள தலைவர்கள், மசீச, கெராக்கான் ஆகிய கட்சிகள் கடும் எதிர்ப்பை தெரிவித்து வருகின்றன. ஆனால் சிறுபான்மை இனமான இந்தியர்களின் அரசியல் வாழ்க்கையை முடிவுக்கு கொண்டு வரும் நடவடிக்கையை எதிர்த்து இதுநாள் வரை மஇகாவும், அதன் தலைவர்களும் வாய் திறந்து பேசவில்லை. அதே போன்று தேசிய முன்னணியின் தோழமை கட்சிகள் என்று கூறிக் கொள்ளும் இந்திய கட்சிகளும் எதிர்ப்பு தெரிவிக்கவில்லை. இதையெல்லாம் பார்க்கும் அம்னோவும், தேசிய முன்னணியும் மஇகாவையும், இந்திய தோழமை கட்சிகளையும் மதிக்கவே இல்லை என்பது தெரியவருகிறது. வரும் பொதுத்தேர்தலில் நாங்கள் மட்டும் வெற்றி பெற்று மீண்டும் ஆட்சியை பிடிக்க வேண்டும் என்ற அம்னோவின் சுயநலத்தை இத்தலைவர்கள் புரிந்து கொள்ளாமல் இருப்பது தான் மிகவும் வேடிக்கையாக இருக்கிறது. ஆகவே மஇகா தலைவர் இவ்விவகாரம் குறித்து உடனடியாக வாய் திறந்து பேச வேண்டும். இல்லையென்றால் எங்களுடன் இணைந்து போராட வேண்டும். இது இரண்டையும் செய்ய முடியவில்லை என்றால் தேசிய முன்னணியில் இருந்து மஇகா வெளியேற வேண்டும் என்று சேவியர் ஜெயக்குமார் கூறினார். இந்தியர்கள் வெற்றி பெற்ற தொகுதிகளில் புதிய வாக்காளர்களை புகுத்துவது, இந்திய வாக்காளர்களை வேறு தொகுதிகளுக்கு மாற்றி விடுவது உட்பட தேர்தல் ஆணையத்தின் நடவடிக்கைகள் அனைத்துமே இந்தியர்களின் அரசியலை முடிவுக்கு கொண்டு வர வேண்டும் என்ற ஒரே நோக்கம் தான். இந்திய சமுதாயம் இவ்விவகாரம் குறித்து முழு விழிப்புணர்வு பெற வேண்டும். இல்லையென்றால் இந்தியர்களின் உரிமைகள் அனைத்துமே பறிபோகும். ஆகவே சமுதாய மக்கள் இந்த தொகுதி சீரமைப்புக்கு முழு எதிர்ப்பை வெளிப்படுத்த வேண்டும். ஆங்காங்கே நடைபெறும் தொகுதி சீரமைப்புக்கான எதிர்ப்பு பாரங்களில் மக்கள் கையெழுத்திட வேண்டும் என்று சேவியர் கேட்டுக் கொண்டார்.


உலகப் போரில் நாட்டுக்காக பணியாற்றிய பிரபல மாடல் அழகி கோர மரணம்

இரண்டாம் உலகப் போரின் போது தனது நாட்டிற்காக கடமையாற்றிய பிரபல மாடல் அழகி ஒருவர் தனது வாழ்வின் இறுதிக் காலத்தில் கவனிப்பார் யாருமின்றி சிரங்கால் பாதிக்கப்பட்டு நுண் பூச்சிகளுக்கு இரையாகி இறந்திருக்கிறார்.

அமெரிக்க முன்னாள் மாடல் அழகியான  ரெபாக்கா ஜேனிம்  தனது முதுமைக்காலத்தில் டெமிண்டியா பிரச்சினையால் அவதியுற்று ஜார்ஜியாவிலுள்ள மருத்துவமனை ஒன்றில் அனுமதிக்கப்பட்டிருந்தார்.

அங்கு சிகிச்சை பெற்றுவரும்போது அங்குள்ள பலருக்கும் சிரங்கு நோய் ஏற்பட்டிருக்கிறது. ரெபாக்காவுக்கு அது தொற்றிக்கொண்டது. மருத்துவமனை நிர்வாகம் சரிவர கவனிக்காததால் ரெபாக்காக்கு சிரங்கு உடல் முழுவதும் பரவி அந்நோயை உண்டு பண்ணும் நுண் பூச்சிகளால் அவர் கொல்லப்ப ட்டுள்ளார்.

அவரது கைகள் மிகவும் மோசமாக பாதிக்கப்பட்டிருப்பதால் அவரது கையைத் தொட வேண்டாம் என்றும் தொட்டால் ஒரு வேளை கை கழன்று விழுந்து விடும் என்றும் நர்ஸ்களுக்கு அறிவுறுத்தப்பட்டதாக தகவல் ஒன்று கிடைத்துள்ளது. தற்போது மருத்துவமனை நிர்வாகம் மீது ரெபக்காவின் குடும்பத்தி னர் வழக்கு பதிந்துள்ளனர்.

ரெபக்காவின் உடலை பரிசோதித்த தடயவியல் நோய் நிபுணர் ஒருவர் தன் வாழ் நாளில் இதுபோன்ற கோர மரணத்தைக் கண்டதில்லை என்றும் அவர் இறக்கும்போது மிகுந்த வேதனையுடனேயே இறந்திருக்க வேண்டும் என்றும் தெரிவித்துள்ளார். ரெபக்காவை இந்த நிலையில் விட்டுவிட்டு அவரது குடும்பத்தார் எங்கு சென்றார்கள், ஏன் அவர்கள் அவரது நோயைக் கட்டுப்படுத்த எந்த நடவடிக்கையும் எடுக்கவில்லை என்னும் கேள்விகளை ஊடகங்கள் எழுப்பியுள்ளன.


குண்டு அழகிகளுக்கான அழகுராணி போட்டி!

மெக்னம் இந்த வருடமும் குண்டு அழகிகளுக்கான அழகு ராணி போட்டியை ஏற்பாடு செய்துள்ளது. 18 வயதுக்கும் மேற்பட்ட, குறைந்தபட்சம் 80 கிலோ எடை உள்ள அனைத்து பெண்களும் இந்த போட்டியில் பங்கு பெறலாம். உடல் பருமண் ஒரு பெண்ணுக்கு அவளது கனவை அடைவதற்கு தடை இல்லை. அப்படி இருக்கையில் அவர்கள் அழகு ராணியாகவும் உலா வரலாம் என்பதற்கான ஒரு எடுத்துக்காட்டு இந்த போட்டி. இந்த போட்டியில் 3 மாநில அளவு தேர்வு சுற்று நடைபெறும். ஒவ்வொரு தேர்வு சுற்றிலும் நால்வர் தேர்வாகி இறுதி சுற்றில் போட்டியிடுவர். தேர்வு சுற்றுகள் சிலாங்கூர், பினாங்கு மற்றும் மலாக்காவில் நடைபெறும். மேடை நாகரிகம், தன்னம்பிக்கை, பார்வையாளர்களின் ஆரவாரம், உடையலங்கா ரம், மேடை படைப்பு போன்ற வற்றை அடிப்படையாகக் கொண்டு புள்ளிகள் வழங்கப்படும். முதல் நிலை, இரண்டாம் நிலை, மூன்றாம் நிலை வெற்றியாளர்கள் முறையே வெ. 5,000, வெ. 3,000, வெ. 2,000 பரிசுப்பணம், வெற்றிக்கோப்பை, அணிதோள் பட்டிகையும், இதர பரிசுகளையும் வெல்லும் வாய்ப்பு உள்ளது. மேலும் இறுதி சுற்று தேர்வாளர்கள் ’Most Talented Award', 'Most Photogenic Award’ மற்றும் ’Best Personality Award’ பட்டங் களை வென்று, வெ.500 ரொக்கமும், வெற்றிக்கோப்பையும் பெறும் வாய்ப்பு உள்ளது. இன்றே பதிந்துக்கொள்ள 012-711 8701 (Code Entertainment) அல்லது 03-9101 5857 (Ms. Rainie) என்ற எண்களை தொடர்பு கொள்ளவும். மேல் விவரங் களுக்கு www.megaultimate.com.my அகப்பக்கம் அல்லது www.facebook.com/megaultimate பேஸ்புக் பக்கத்தை வலம் வரவும்.


அதிகரிக்கும் வேலையில்லாப் பட்டதாரிகள்.

கோலாலம்பூர்,

மலேசியாவில் வேலையில்லாத் திண்டாட்டப் பிரச்சினை 2019 பிப்ரவரி மாதம் 3.3 விழுக்காடாகவும் 2019 மார்ச் மாதம் 3.4-ஆகவும் பதிவானது. இந்நாட்டு பட்டதாரிகளில் அதிகமானவர்கள் பட்டப்படிப்பு முடிந்தும் வேலைக்காக அலைமோதும் அவலம் இன்னும் தொடர்ந்து கொண்டுதான் இருக்கிறது. சிலருக்கு படிப்பு இருந்தும் திறமை இல்லாதது இதற்கு ஒரு காரணமாக இருக்கிறது. மலேசிய இந்திய மாணவர்களில் 5.5 விழுக்காட்டினர் அல்லது 14,500 பேருக்கு வேலை கிடைக்காததற்கு இதுவே காரணமாகிறது.

Read More: Malaysia Nanban Tamil Daily on 4.6.2019


அ.தி.மு.க உடைந்தது உடைந்ததுதான்... சசிகலா புஷ்பா ஆவேசம்!

அ.தி.மு.க-வில் எடப்பாடி பழனிசாமி, ஓ.பன்னீர்செல்வம் இடையே கருத்து வேறுபாடு ஏற்பட்டு இருப்பதால் இரு அணிகளும் இணைவதற்கான சாத்தி யம் இல்லை. அ.தி.மு.க உடைந்தது உடைந்ததுதான் என்று சசிகலா புஷ்பா எம்.பி காட்டமாகத் தெரிவித்துள்ளார். அ.தி.மு.க சார்பில் மாநிலங்களவை உறுப்பினராகத் தேர்வு செய்யப்பட்டவர், சசிகலா புஷ்பா. முன்னாள் முதல்வர் ஜெயலலிதா உயிரோடு இருந்தபோது அவருடன் கருத்து வேறுபாடு ஏற்பட்டதால், அவருக்கு எதிராக நாடாளுமன்றத்தில் பரபரப்புக் கருத்தைத் தெரிவித்து சர்ச்சையைக் கிளப்பினார். அதனைத் தொடர்ந்து சசிகலா புஷ்பா மீது, பண மோசடி, பாலியல் குற்றச்சாட்டு உள்ளிட்ட வழக்குகள் அடுத்தடுத்து பாய்ந்தன. இந்த நிலையில், சசிகலா புஷ்பா வீட்டில், நெல்லை மாவட்டம் திசையன்விளை அருகே உள்ள ஆனைக்குடி கிராமத்தைச் சேர்ந்த ஜான்சிராணி, பானுமதி ஆகிய சகோதரிகள் வேலை செய்து வந்தனர். அவர்களை சசிகலா புஷ்பா, அவரது கணவர் லிங்கேஸ்வர திலகர் மற்றும் மகன் ஆகியோர் அடித்து பாலி யல் துன்புறுத்தல் செய்ததாகப் புகார் அளித்தனர். இது தொடர்பான வழக்கு நிலுவையில் உள்ளது. இதனிடையே, இந்த வழக்கில் ஜாமீன் வழங்கக் கோரி சசிகலா புஷ்பா தரப்பில் சென்னை உயர்நீதிமன்ற மதுரைக் கிளையில் மனுத்தாக்கல் செய்யப்பட்டது. அதனை விசாரித்த நீதிமன்றம் கடந்த ஜூன் 13-ம் தேதி ஜாமீன் வழங்கியது. இது தொடர்பான வழக்கு நாங்குநேரி நீதிமன்றத்தில் நடைபெற்று வருவதால் அந்த நீதிமன்றத்தில் இன்று நேரில் ஆஜரான சசிகலா புஷ்பா, ஜாமீன் உத் தரவு ஆவணங்களைத் தாக்கல் செய்து விளக்கம் அளித்தார். அதனைத் தொடர்ந்து நீதிமன்றத்துக்கு வெளியே வந்த சசிகலா புஷ்பா செய்தியாளர்களிடம் பேசுகையில், ’’மத்திய அரசு அறிமுகப்படுத்தி இருக்கும் ஜி.எஸ்.டி வரிவிதிப்பால் சமான்ய மற்றும் நடுத்தர மக்களுக்கு எந்தப் பயனும் இல்லை. அவர் களைப் பாதிக்கும் வகையிலேயே இந்த வரிவிதிப்பு உள்ளது. இந்த வரி விதிப்பால் அத்தியாவசியப் பொருள்களின் விலை அதிகரிக்கும். தமிழகத்தில் முதல்வராக இருந்த ஜெயலலிதாவுக்கு நிகராக யாராலும் ஆட்சி செய்ய முடியாது. அவர், ஏழை, எளிய மக்களின் வாழ்க்கைத் தரத்தை மன தில் கொண்டு சிறப்பான வகையில் ஆட்சி செய்தார். அவரது ஆட்சியுடன் தற்போதைய ஆட்சியை ஒப்பிட்டு பேசவே கூடாது. அவரைப் போன்ற தலை மைப் பண்பு கட்சியில் யாருக்குமே இருக்கவில்லை. அதனால்தான் அ.தி.மு.க-வில் பிளவு ஏற்பட்டு விட்டது. ஓ.பன்னீர்செல்வம் தலைமையிலான அணியும் எடப்பாடி பழனிசாமி தலைமையிலான அணியும் இணைவதற்காக பேச்சுவாரத்தை நடத்த முடிவு செய்யப்பட்டு இருந்தது. ஆனால், இரு அணியினருக்கும் இடையே யார் பெரியவர் என்பதில் கருத்து வேறுபாடு ஏற்பட்டு விட்டது. அதனால் ஓ.பன்னீர்செல்வம் தனது அணி சார் பாக பேச்சுவார்த்தை நடத்த அமைக்கப்பட்ட குழுவைக் கலைத்து விட்டார். இது தரப்பினருக்கும் இடையே ஏற்பட்டு இருக்கும் கருத்து வேறுபாடு கார ணமாக மீண்டும் இணைந்து செயல்படுவதற்கான சாத்தியக்கூறுகள் எதுவும் இல்லை. அ.தி.மு.க உடைந்தது உடைந்ததுதான்” என்றார்.


தமிழகத்தில் ஊழலை அறிமுகப்படுத்தியவர் கலைஞர் கருணாநிதி

புதுடில்லி,

தமிழகத்தில் ஊழலை அறி முகப்படுத்தியதே திமுக தலைவர் கருணாநிதிதான் என்று பாஜக எம்பி சுப்ரமணிய சுவாமி தெரிவித்துள்ளார்.

இதுகுறித்து அவர் டில்லியில் தனியார் தொலைக்காட்சிக்கு அளித்த பேட்டியில், சசிகலா ஆதரவாளர்கள் வீடு களில் நடத்தப்பட்ட வருமான வரி சோதனைக்கு அரசியல் காரணம் இல்லை. தமிழகத்தில் ஊழலை அறிமு கப்படுத்தியதே திமுக தலைவர் கருணாநிதிதான். கருணாநிதி, ஸ்டாலின் வீடுகளில் ஏன் வருமான வரித்து றையினர் சோதனை நடத்தவில்லை?

கருணாநிதி வீட்டில் நடத் தாமல் சசிகலா வீட்டில் சோதனை நடத்தினால் சந்தேகம் வருவது இயல்பு.  தமிழக ஆளுநர் பன்வாரிலால் அரசு அதிகாரி களுடன் ஆய்வு நடத்தியதில் எந்த தவறும் இல்லை. இவ்வாறு  அவர் கூறினார்.


போருக்கு ஆயத்த நிலையில் ராணுவம்

வட கொரியாவுடன் எல்லை பகுதியில் ராணுவ மோதல்கள் நடைபெறும் சாத்தியம் அதிகமுள்ளது என தென்கொரிய அதிபர் மூன் ஜே இன் எச் சரித் துள்ளார். தென்கொரியாவின் புதிய அதிபராயாக கடந்த வாரம் மூன் ஜே இன் பொறுப்பேற்றார். பதவியேற்பு நிகழ்ச்சிக்கு பின் அவர் மக்களுக்கு ஆற்றிய உரையில், கொரிய தீபகற்பத்தின் அமைதிக்காக எதையும் செய்வேன் என கூறியிருந்தார். இதனிடையே தென்கொரிய பாதுகாப்பு அமைச்சகத்திற்கு இன்று வருகை தந்த அவர், வட கொரியாவின் ஆத்திரமூட்டும் வகையிலான செயல்கள் மற்றும் அணு ஆயுத அச்சுறுத்தல்களை ஒருபொழுதும் தாம் ஏற்று கொள்ளப் போவதில்லை என கூறினார். அவர், தனது ராணுவ வீரர்களை போரினை எதிர்கொள்ளும் நிலையில் தயாராக இருக்கும்படி அவசர உத்தரவிட்டுள்ளார். இரு கொரிய நாடுகளையும் பிரிக்கும் சர்ச்சைக்குரிய மேற்கு கடலோர எல்லை பகுதிகளில் ராணுவ மோதல்கள் நடைபெறும் சாத்தியம் அதிகமுள்ளது என்ற உண்மை நிலையில் நாம் வாழ்ந்து கொண்டிருக்கிறோம் என்றும் அவர் கூறியுள்ளார். வடகொரியாவுடன் நல்ல அணுகுமுறையை மேற்கொள்ள விரும்புபவரான மூன் பேச்சுவார்த்தைக்கான முயற்சியில் அந்நாட்டை கொண்டு வர வேண்டும் என்று கருதினார். ஆனால், கடந்த ஞாயிற்று கிழமை வடகொரியா ஏவுகணை சோதனையை நடத்தியது. செங்குத்தான கோணத்தில் இருந்து ஏவப்பட்ட இந்த ஏவுகணை, 2000 கிலோ மீற்றர் உயரத்துக்கு சென்றது. கிட்டத்தட்ட, 700 கிலோ மீற்றர் தூரத்துக்கு பயணித்து ஜப்பானின் மேற்கு கடல் பகுதியில் விழுந்தது. புதிதாக பேலிஸ்டிக் ராக்கெட்டை உருவாக்கிய தங்களின் திறமையை பறைசாற்றவே இந்த சோதனைகள் நடத்தப்பட்டதாக வட கொரியா தெரிவித் துள்ளது. இந்த சோதனையை தொடர்ந்து, வடகொரியா தனது செயல்களை மாற்றி கொண்டால் தவிர பேச்சுவார்த்தை சாத்தியமில்லை என மூன் கூறியுள்ளார். சமீப வாரங்களில், அமெரிக்கா மற்றும் வடகொரியா ஆகிய இரு நாடுகளுக்கு இடையே பதற்ற சூழ்நிலை நிலவி வந்தது. வடகொரியாவுக்கு எதிராக ராணுவ நடவடிக்கை எடுப்பது என்பது ஒரு வாய்ப்பு ஆக கருத்தில் கொள்ளப்பட்டுள்ளது என டிரம்ப் நிர்வாகம் தெரிவித்து வந்தது. அமெரிக்காவுக்கு பதி லடி கொடுக்கப்படும் என வடகொரியாவும் அச்சுறுத்தி வந்தது. ஏவுகணையுடன் இணைத்து அனுப்புவதற்கான சிறிய போர் கருவிகளை தயாரிக்கும் ஆற்றல் வடகொரியாவிடம் இருப்பது என்பது சந்தேகத்திற்குரிய நிலையில், அணு ஆயுதத்தினை ஏந்தி செல்லும் திறனை ஏவுகணை கொண்டுள்ளது என அந்நாடு தெரிவித்தது. இந்த நிலையில் வடகொரியாவின் ஏவுகணை சோதனையை தொடர்ந்து அந்நாடுடன் எல்லை பகுதியில் ராணுவ மோதல்கள் ஏற்படுவதற்கான சாத்தியம் அதிகமுள்ளது என தென்கொரிய அதிபர் மூன் எச்சரிக்கை செய்துள்ளார்.


எஸ்.எஸ்.பி.என். சேமிப்பு: வைப்புத் தொகையாளர்களுக்கு ஊக்குவிப்பு

கோலாலம்பூர், நவ.8-

2021 வரவு செலவுத் திட்டத்தில் தேசியக் கல்வி சேமிப்புத் திட்ட (எஸ்.எஸ்.பி.என்.) வைப்புத் தொகையாளர்களுக்கு வழங்கிய ஊக்குவிப்பிற்காக பிரதமர் டான்ஸ்ரீ மொகிதீன் யாசினுக்கு தேசிய உயர் கல்வி அற நிறுவனம் (பி.டி.பி.டி.என்.) நன்றி தெரிவித்துக்கொள்கிறது. நிதி அமைச்சர் செனட்டர் தெங்கு டத்தோ ஸ்ரீ ஷப்ருல் தெங்கு அப்துல் அஜிஸ் நேற்று முன் தினம் (நவம்பர் 6) 2021 ஆம் ஆண்டுக்கான வரவு செலவுத் திட்டத்தை அறிவித்தார். எஸ்.எஸ்.பி.என். னில் செலுத்தப்படும் வைப்புத்தொகைக்காக ஓராண்டுக்கு வழங்கப்படும் 8,000 வெள்ளி வரைக்குமான வரி விலக்குச் சலுகையை 2022 ஆம் ஆண்டு வரையில் அரசாங்கம் நீட்டித்திருக்கிறது.

தங்கள் பிள்ளைகளின் எதிர்கால கல்விக்கான உத்தரவாதமாக பெற்றோர்களுக்கு வழங்கும் ஊக்குவிப்பாக பி.டி.பி.டி.என். வழங்கியிருந்த இந்த ஆலோசனையை அரசாங்கம் ஏற்றுக்கொண்டுள்ளது. 2021 வரவு செலவுத் திட்டத்தில் வழங்கப்பட்டுள்ள இந்த சலுகையைப் பயன்படுத்தி பிள்ளைகளின் உயர்கல்விக்காக சேமிப்பதற்கு எஸ்.எஸ்.பி.என். சேமிப்புத் திட்டத்திற்கு மலேசியர்கள் தொடர்ந்து முதன்மை வழங்கி வர வேண்டும் என்பதே பி.டி.பி.டி.என். நிறுவனத்தின் கோரிக்கையாகும்.

பிள்ளைகளின் தேவைக்காக நிதி விவகாரத்தில் முக்கியமாக கவனம் செலுத்தும் பரிவுமிக்க அரசாங்கத்தைப் பெற்றிருக்கும் மலேசியர்கள் உண்மையில் அதிர்ஷ்டசாலிகள். காரணம், தங்கள் பிள்ளைகளின் சிறந்த எதிர்காலத்தையும் சிறந்த உயர் கல்வியையும் இது உறுதி செய்கிறது என பி.டி.பி.டி.என். ஓர் அறிக்கையில் கூறியுள்ளது. இதனிடையே, பி.டி.பி.டி.என். தொடங்கிய 2020 எஸ்.எஸ்.பி.என். சேமிக்கும் மாதத்தில் மொத்தம் வெ.150.4 மில்லியன் வசூலிக்கப்பட்டது. குறிப்பாக இந்த திட்டம்  அக்டோபர் முதல் தேதி தொடங்கி 31 ஆம் தேதி வரையில் மேற்கொள்ளப்பட்டது.

தங்கள் பிள்ளைகளின் எதிர்காலம் கருதி, குறிப்பாக கல்வியின் நோக்கத்திற்காக சேமிப்பில் பெற்றோர்கள் அக்கறையும் கவனமும் கொண்டுள்ளனர் என்பதையே இது காட்டுகிறது.  இத்திட்டத்தின் வாயிலாக பி.டி.பி.டி.என். கொண்டிருந்த இலக்கு வெ.110 மில்லியன் ஆகும். எனினும், அதையும் மிஞ்சி 136.73 விழுக்காடு வெற்றியை தங்களால் அடைய முடிந்தது என பி.டி.பி.டி.என். தலைவர் வான் சைஃபுல் வான் ஜென் அண்மையில் கூறியிருந்தார். எஸ்.எஸ்.பி.என். 2020 சேமிப்பு மாதம் தொடங்கியது முதல் மலேசியர்களிடையே சேமிக்கும் பழக்கம் அதிகரித்திருப்பதைக் காண முடிகிறது. சேமிப்பும் அதிகரித்துள்ளது. நாட்டின் மேம்பாட்டில் உதவுவதற்காக பிள்ளைகளுக்கு சிறந்த கல்வி அறிவை வழங்குவதில் பெற்றோர்கள் கொண்டிருக்கும் அர்ப்பணிப்பை இது காட்டுகிறது.

இதனிடையே, எஸ்.எஸ்.பி.என். வாயிலாக மலேசியர்கள் கல்விக்காக சேமிக்கும் திட்டத்தை பி.டி.பி.டி.என். கடந்த 2004 ஆம் ஆண்டு முதல் மேற்கொண்டு வருகிறது. இது பி.டி.பி.டி.என். வாயிலாக அரசாங்கம் தொடங்கியுள்ள மிகச்சிறந்த சேமிப்புத் திட்டமாகக் கூட கருதப்படுகிறது என்று பி.டி.பி.டி.என். தலைமை நிர்வாகி அஹ்மட் டாசுக்கி அப்துல் மஜிட் கூறியிருந்தார்.

கடனை மட்டுமே நம்பியிருப்பதை தவிர்க்கும் பொருட்டு எஸ்.எஸ்.பி.என். திட்டத்தின் சேமிக்கும் பழக்கத்தை ஊக்குவிக்கும் வகையில் பி.டி.பி.டி.என். தொடர்ந்து  சமூகத்தினரிடையே விழிப்புணர்வை ஏற்படுத்தி வருகிறது.


செல்வரான இளைஞருக்கு இயேசு கூறிய அறிவுரை

இயேசு எப்போதுமே ஏழை எளியவர்களுடனும், பாவிகளுடனும் கலந்திருப்பதை வழக்கமாக்கிக் கொண்டிருந்தார். பாவத்தை வெறுத்த அவர், பாவிகளை நேசித்தார். அவர் ஏழைகளையும், பாவிகளையும் அரவணைத்துக் கொண்டது பலருக்கும் பிடிக்கவில்லை. அந்த சூழலில் ஒரு இளைஞன் இயேசுவிடம் வந்தார். அவர் மிகப்பெரிய பணக்காரர். ‘போதகரே, நிலை வாழ்வைப் பெற்றுக்கொள்வதற்கு நான் என்ன நன்மை செய்ய வேண்டும்?’ வந்தவர் கேட்டார். அவருடைய கேள்வியின் தொனியில் இயேசு என்ன பதில் சொல்கிறார் என்று அறிந்து கொள்ளும் ஆர்வம் அதிகமாய் இருந்தது. உண்மையிலேயே விண்ணக வாழ்வுக்குள் நுழைய விரும்பியவராய் தெரியவில்லை. ‘நன்மையைப்பற்றி என்னை ஏன் கேட்கிறீர்? நீர் நல்லவராக வாழ விரும்பினால் கட்டளைகளைக் கடைபிடியும்’ இயேசு பதில் சொன்னார். ‘எந்தக் கட்டளைகளைச் சொல்கிறீர்கள்?’ ‘பத்துக் கட்டளைகளைப் பற்றி அறிந்திருக்கிறாயா? கொலை செய்யாதே; விபசாரம் செய்யாதே; களவு செய்யாதே; பொய்ச்சான்று சொல்லாதே; தாய் தந்தையை மதித்து நட’ இயேசு சொன்னார் ‘இவைகள் எல்லாவற்றையும் கடைபிடிக்கிறேன், எதிலும் தவறியதில்லை’. ‘உன் மீது நீ அன்பு கூர்வது போல உன் அயலான் மீதும் அன்பு செய்’ என்னும் கட்டளையையும் கடைப்பிடி. விண்ணகத்தில் நீ நுழையலாம்’ இயேசு சொன்னார். ‘அதையும் நான் கடைப்பிடிக்கிறேன் இயேசுவே....’ அவன் சொன்னான். உண்மையில் அவன் அதைக் கடைப்பிடிக்கவில்லை. தன்னைப் போல அயலானையும் நேசிப்பவன் செல்வந்தனாய் இருக்க முடியாது. ஏழைகள் உண்ண உணவில்லாமலும், வறுமை நிலையிலும் இருக்கும் போது செல்வத்தை களஞ்சியத்தில் சேர்த்துக் கொண்டே இருப்பவர் எப்படி ‘தன்னைப் போல் அயலானை நேசிப்பவர்’ ஆக முடியும்?


டெல்லியில் பிரதமர் மோடியை சந்தித்தார் முதல்வர் ஜெ., - தமிழகத்தின் கோரிக்கைகள் அடங்கிய மனு அளிப�

டெல்லி; தலைநகர் டெல்லி சென்றுள்ள தமிழக முதல்வர் ஜெயலலிதா, பிரதமர் மோடியை அவரது இல்லத்தில் சந்தித்தார். டெல்லி ரேஸ்கோர்ஸ் சாலையிலுள்ள பிரதமரின் இல்லத்திற்கு சென்ற ஜெயலலிதா பிரதமர் மோடியை சந்தித்து பேசினார். இச்சந்திப்பின் போது தமிழகத்தின் பல முக்கிய கோரிக்கைகள் அடங்கிய மனுவை பிரதமரிடம் ஜெயலலிதா அளித்தார். 26 அம்ச கோரிக்கைகள் அடங்கிய மனுவை பிரதமரிடம் முதல்வர் ஜெயலலிதா அளித்துள்ளார். காவரி மேலாண்மை வாரியம் அமைக்க கோரிக்கை மனுவில் வலியுறுத்தப்பட்டுள்ளது. ஜல்லிக்கட்டு மீதான தடையை நீக்கவும், தமிழை ஆட்சி மொழியாக்கவும், இலங்கை வசம் உள்ள கச்சத்தீவை மீட்கவும், முல்லைப் பெரியாறு அணையின் நீர்மட்டத்தை உயர்த்தவும், உயர்நீதிமன்றத்தில் தமிழை வழக்காடு மொழியாக்கவும், நிலுவையில் உள்ள மெட்ரோ ரயில் திட்டங்களை விரைந்து முடிக்கவும் , பறக்கும் ரயிலையும் - மெட்ரோ ரயிலையும் இணைக்க வேண்டும் என்றும் ஜெயலலிதா அளித்த மனுவில் தமிழகத்தின் சார்பாக கோரிக்கை விடுக்கப்பட்டுள்ளது. மேலும் மருத்துவ பொது நுழைவுத் தேர்விலிருந்து தமிழகத்திற்கு நிரந்தர விலக்கு அளிக்கவும், மேகதாதுவில் தடுப்பணை கட்டுவதை தடுக்கவும் நடவடிக்கை எடுக்க ஜெயலலிதா கோரியுள்ளார். தமிழகத்தி்கு வழங்கப்படும் உணவு தானியங்களின் அளவை குறைக்க கூடாது என்றும், 21 தமிழக மீனவர்கள் மற்றும் 92 படகுகளை மீட்கவும், நதிநீர் இணைப்பை நடைமுறைப்படுத்தவும், கூடங்குளம் அணுமின்நிலையத்தின் இரண்டாவது அலகை உடனே துவக்கவும் கோரிக்கை விடுக்கப்பட்டுள்ளது.